title: Rootwater

text: EP:t


title: Rootwater

text: Singlet


title: Neulatyynyteoria

text: Neulatyynyteoria on aristoteelisen eli "immanentin" realismin muoto, jonka mukaan substanssi kannattelee ominaisuuksiaan eli ominaisuudet ovat kuin neulatyynyyn (substanssiin) pistettyjä neuloja.


title: Mauno Astala

text: Mauno Astala (25. huhtikuuta 1930 – 16. toukokuuta 1987) oli Lapin musiikkikulttuurin voimahahmo. Uuttera lappilaisen musiikin monitoimimies Astala oli Hetan musiikkipäivien ja Seitakuoron perustaja. Astalan kokoama arkisto on lahjoitettu Rovaniemelle Lapin yliopiston Arktiselle keskukselle. Kokoelma koostuu kirjoista, äänitteistä, lehdistä, nuoteista, musiikkitapahtumajulisteista, valokuvista sekä muusta musiikki- ja kulttuuritapahtumiin liittyvästä materiaalista.


title: IndiGo

text: IndiGo on intialainen halpalentoyhtiö, jonka kotipaikka on Gurgaon Haryanan osavaltiossa. Yhtiö lentää 25 kohteeseen ja sillä on 39 lentokonetta käytössä.


title: IndiGo

text: IndiGo solmi tammikuussa 2011 lentokonevalmistaja Airbusin kanssa noin 12 miljardin euron lentokonekaupan. Kauppaan sisältyy kolmekymmentä tuotannossa olevaa A320-kapearunkokonetta ja 150 uutta A320neo-versiota. A320neo on A320:n uusi versio, joka on Airbusin mukaan 15 prosenttia taloudellisempi kuin nykyinen.


title: Pyöräily kesäolympialaisissa 1952 – miesten aika-ajo

text: Helsingin olympiakisojen miesten 1 km:n aika-ajoon osallistui 27 pyöräilijää. Kilpailu käytiin 31. heinäkuuta Helsingin Velodromilla.


title: Onze d’Or

text: Onze d'Or (suom. "kultainen yksitoista") on nimitys ranskalaisen "Onze Mondial" -lehden palkinnoille, joita myönnetään vuosittain Euroopan parhaille jalkapalloilijoille.


title: Onze d’Or

text: Palkintoja on jaettu vuodesta 1976 lähtien. Palkittujen pitää pelata Euroopan jalkapalloliiton Uefan alaisessa sarjassa.


title: Onze d’Or

text: Lehden lukijat valitsevat vuoden joukkueen. Lisäksi parhaalle pelaajalle myönnetään kultainen, toiseksi parhaalle hopeinen ja kolmanneksi parhaalle pronssinen palkinto.


title: Onze d’Or

text: Vuodesta 1991 lähtien on palkittu myös vuoden valmentaja. Lisäksi vuonna 1995 äänestettiin viimeisen 20 vuoden parhaasta pelaajasta. Vuonna 2011 palkintoa alettiin jakaa kesäkuussa entisen joulukuun sijasta. Siksi vuonna 2010 ei jaettu palkintoa.


title: Meripihkahappoanhydridi

text: Meripihkahappoanhydridi (CHCO)O on orgaaninen yhdiste, joka puhtaana huoneenlämmössä esiintyy kiteisenä valkoisena jauheena. Se on meripihkahapon anhydridi, ja sitä syntetisoidaankin juuri meripihkahaposta dehydraamalla.


title: Meripihkahappoanhydridi

text: Meripihkahappoanhydridistä käytetään myös nimiä "dihydro-2,5-furaanidioni", "butaanidihappoanhydridi" ja "tetrahydro-2,5-dioksofuraani".


title: Keräilykortit

text: Keräilykortit ovat keräiltäviksi tarkoitettuja, yleensä pahvista valmistettuja kortteja, jotka esittävät kuvan esimerkiksi urheilijoista, näyttelijöistä, nähtävyyksistä tai fantasiahahmoista. Kuvan ohessa kortissa on tekstiä, joko vain toisella puolella tai myös kuvapuolella. Kortteja voidaan käyttää myös erilaisten pelien pelaamiseen, pääasiassa nämä ovat fantasiaroolipelejä, kuten "", mutta myös urheiluaiheisia korttipelejä on olemassa.


title: Keräilykortit

text: Keräilykorttien historia alkaa Yhdysvalloista 1800-luvun lopulta, kun baseballin pelaajista tehtiin heidän nimellään varustettuja kangaspaloja. 1900-luvun alkupuolella baseball-pelaajien kuvia annettiin tupakka-askien kylkiäisinä, yksi harvinaisimmista tältä ajalta oleva kortti Honus Wagnerin T206 myytiin yli kahdensadantuhannen euron hinnalla Yhdysvalloissa.. Myös purukumipakettien mukana saattoi tulla keräilykortteja. Yhdysvaltojen lisäksi myös Britanniassa julkaistiin tupakkakortteja, mutta baseballpelaajien sijaan kuvissa oli sikäläisen valtalajin, jalkapallon pelaajia. Toisen maailmansodan jälkeen keräilykorttien jakaminen eri tuotteiden yhteydessä väheni ja niitä alettiin myydä omina tuotteinaan. Internet on vielä helpottanut keräilyä entisestään ja tuonut keräilijät ympäri maailman yhteen. Korttien kauppaaminen ja vaihtaminen internetin kautta onkin nykyään hyvin yleistä. Pohjois-Amerikassa keräilykortit ovat olleet aina suosittuja, mutta Euroopassa sikäläiset suurlajit baseball ja amerikkalainen jalkapallo ovat niin pieniä, että täällä ei niitä juurikaan kerätä. Pohjoismaissa kerätään jääkiekkokortteja ja muualla Euroopassa koripallokortteja.


title: Keräilykortit

text: Korttien arvot määräytyvät lähinnä kysynnän ja keräilykohteen paikallisen suosion mukaan. Myös korttisarjan hinta ja valmistaja vaikuttavat jonkin verran. Korttien kunto on myös erittäin tärkeä tekijä, yksikin naarmu tai taitos tekevät peruskortista lähes arvottoman. Kaikkien neljän kulman on myös oltava teräviä ja ehjiä. Pohjois-Amerikassa on olemassa erilaisia puolueettomia arviointiyrityksiä jotka arvioivat kortin kunnon ja laittavat sen sinetöityyn suojakoteloon. Näistä ehkä tunnetuin on PSA (Professional Sports Authenticator).


title: Keräilykortit

text: Suomessa kerätään lähes yksinomaan jääkiekkokortteja. Myös jonkin verran ei-urheilukortteja myydään, mutta keräilyn tai pelaamisen sijaan moni päätyy lasten leluiksi. Nykyään internet on syönyt Suomesta erilliset korttikaupat, vain muutama on jäljellä ja näissäkin myydään korttien lisäksi esimerkiksi fanituotteita. Forssalainen Fun Stuff & cards on yksi yhä toimivista alan pioneereista. R-kioskit myyvät jonkin verran jääkiekkokorttipusseja, mutta näitä on myynnissä ainoastaan kahta tai kolmea eri sarjaa kerrallaan.


title: Keräilykortit

text: Suomessa on julkaistu jääkiekkokortteja vuodesta 1965 alkaen, jolloin makeistehdas Hellas julkaisi ensimmäisen sarjan suomalaisista kiekkoilijoista. Sen jälkeen pietarsaarelainen Championin makeistehdas julkaisi myös oman sarjansa. Hellaksen sarjaa löytyy edelleen myynnistä melko usein, mutta Championin sarja on erittäin harvinainen ja hinnat nousevat lähes poikkeuksetta melko korkeiksi. Tämän jälkeen 1970-luvun alkupuoliskolla julkaistiin muutamia sarjoja, mutta suomalaisten mielenkiinto keräilyyn hiipui niin, että 1970-luvun lopulta 1990-luvun alkuun julkaistuja sarjoja oli vain muutama.


title: Keräilykortit

text: 90-luvun alussa Jyväshyvän keksitehdas alkoi valmistaa ns. liigasuklaata, jossa oli suklaapatukan kanssa tarroja ensin seurojen logoilla ja sitten pelaajista. Makeistehdas Leaf julkaisi ensimmäisen Sisu hockey cards -sarjan liigakaudesta 1993–1994 ja ”lastentaudeista” (sarjassa oli muun muassa useita "virhekortteja" vääristä pelaajista ja pussien sulkeminen oli aiheuttanut korttien rikkoontumista) huolimatta sarjan suosio kasvoi suureksi. NHL:n ensimmäinen työsulkukausi 1994–1995 toi todellisen korttibuumin Suomeen, kun SM-liigassa pelasi useita tähtipelaajia, joiden kortteja fanit halusivat innolla. Tämän kauden Sisu-sarja oli myös selvinnyt lastentaudeista ja sisälsi monia niin sanottuja erikoiskortteja, joita parhaimmillaan myytiin useiden satojen markkojen hinnoilla. Leaf julkaisi vielä sarjoja kausilla 1995–1996 ja 1996–1997, jonka jälkeen sarjojen valmistus Suomessa ja Ruotsissa (Leaf valmisti myös Ruotsin Elitserienistä omaa korttisarjaa) lopetettiin.


title: Keräilykortit

text:
Vuoden tauon jälkeen korttien valmistus jatkui Leafille Suomen kortit tehneen tiimin oman Cardset Finland -yhtiön julkaistessa ensimmäisen sarjansa kaudeksi 1998–1999. Sama yhtiö tekee SM-liigan keräilykortit edelleen."* Ei kunnon suomennosta, suomennettu tätä artikkelia varten. Joillain termeillä ei ole suomennosta ollenkaan vaan niistä käytetään englanninkielisiä nimiä"
"** On olemassa myös kortteja jossa on mailan paloja, maalivahdin polvisuojan nahkapaloja ja jopa baseball syöttökummun hiekkaa."


title: Domowina

text: Domowina on sorbilainen sorbilaista kulttuuria, politiikkaa ja sorbin kieltä suojelemaan ja edistämään keskittynyt kattojärjestö, johon kuuluu useita sorbilaisia järjestöjä. Järjestössä toimii klubeja, seuroja ja kotiseutuyhdistyksiä. Lisäksi järjestö osallistuu sorbilaisten nuorten sosiaalityöhön. Domowinalla on nykyisin noin 7 300 jäsentä.


title: Domowina

text: Domowina perustettiin 13. lokakuuta 1912. Järjestö toimi nykyisten tavoitteidensa mukaisesti maaliskuuhun 1937 saakka, jolloin kansallissosialistit kielsivät sen ja takavarikoivat sen omaisuuden. Tämä tapahtui sen jälkeen, kun järjestö oli kieltäytynyt hyväksymästä kansallissosialistien teoriaa sorbien germaanisuudesta. Järjestö aloitti toimintansa uudestaan 10. toukokuuta 1945 Natsi-Saksan kukistuttua. Vuonna 1949 järjestö sai Saksin osavaltiolta julkisen järjestön aseman. Lisäksi Saksissa oli astunut voimaan vuonna 1948 voimaan laki, jolla taattiin sorbien oikeudet. Samanlainen laki tuli käyttöön Brandenburgissa seuraavana vuonna. Järjestö sai sorbilaiseen kulttuuritoimintaan valtion tukea, mutta tuki heikkeni sittemmin. Domowinan johtoon valittiin "oikein" ajattelevia kommunisteja, ja DDR:n politiikka tähtäsi lopulta sorbien assimilisoimiseen. Uudistuksia alettiin ajaa vuonna 1989, ja järjestön tavoitteet uusittiin yleiskokouksessa 15. kesäkuuta 1991.


title: Domowina

text: Domowinaan kuuluu 12 Lusatiassa toimivaa yksittäistä järjestöä ja 6 Lusatian ulkopuolella toimivaa järjestöä. Domowina on jaettu viiteen alueelliseen alajärjestöön:


title: Pienmyymälä

text: Pienmyymälä on Suomen päivittäistavarakaupasta puhuttaessa myyntipinta-alaltaan alle 100 m² päivittäistavaramyymälä. Vuoden 2009 joulukuusta lähtien pienmyymälöiden aukiolo on ollut vapaa.


title: Avtograf

text: Avtograf (, ) oli venäläinen, alkujaan Neuvostoliitossa perustettu rock-yhtye. Sen tyylilajina on ns. progressiivinen rock. Yhtye levytti vielä 2000-luvulla. Se on ollut eräitä kaikkein ensimmäisistä, laajemmin tunnustusta saavuttaneista neuvostovenäläisistä musiikillisista nuorisoyhtyeistä. Avtografia pidetäänkin alan pioneerina.


title: Avtograf

text: Avtograf oli ensimmäinen Neuvostoliiton rock-yhtye, joka menestyi läntisillä musiikkimarkkinoilla. Se osallistui vuonna 1985 pidettyyn "Live Aid for Africa" -konserttiin Moskovasta käsin ainoana itäeurooppalaisena rockyhtyeenä. Konsertin idea-isä oli Sir Bob Geldof.


title: Avtograf

text: Avtograf-yhteen perusti vuonna 1979 Aleksandr "Saša" Sitkovetski. Yhtye hajosi vuonna 1990, mutta muodostettiin uudelleen vuonna 2005.


title: Avtograf

text: Arthur Berkut alias Artur V. Mikhejev on vaikuttanut myös muissa yhtyeissä, kuten Aria.


title: XI (albumi)

text: XI on vuonna 2005 julkaistu puolalaisen death metal -yhtye Devilynin neljäs studioalbumi .


title: The Past Against the Future

text: The Past Against the Future on puolalaisen death metal -yhtye Devilynin kokoelma-albumi, joka on julkaistu vuonna 2003. Albumille on koottu kappaleita yhtyeen kahdelta varhaiselta demolta "The Rule" ja "Promo 2000".


title: The Past Against the Future

text: Levyn 11. kappale on nauhoitettu albumin Artefact nauhoituksissa.


title: Amorphous

text: Amorphous on puolalaisen teknisen death metalin yhtyeen Esqarialin ensimmäinen studioalbumi, joka on julkaistu vuonna 1998.


title: Avoin arviointi

text: Avoin arviointi on menetelmä sellaisten vaikutusarviointien tekemiseen, joihin kuka tahansa voi osallistua.. Useimmat avoimet arvioinnit on tehty Opasnetissä, joka on nimenomaan tähän tarkoitukseen kehitetty wikipohjainen verkkotyötila. Avointa arviointia on kehittänyt Terveyden ja hyvinvoinnin laitos alun perin tarjotakseen ohjausta monimutkaisten ympäristöterveysongelmien ratkaisemiseen. Tähän mennessä sitä on sovellettu mm. ydinvoimaan, ilmansaasteisiin and ja ympäristömyrkkyihin kalassa. Opasnet on voittanut "World Summit Award Finland" -kilpailun sarjassa "eGovernment and Institutions"..


title: Jokilaakson sairaala

text: Jokilaakson sairaala on julkinen aluesairaala, jossa merkittävänä kunnallisten erikoissairaanhoidon ja terveyskeskuspalveluiden tuottajana on 1.9.2010 alkaen toiminut Pihlajalinna Oy:n, Jämsän kaupungin ja Keski-Suomen sairaanhoitopiirin yhdessä omistama Jokilaakson Terveys Oy. Jokilaakson Terveys on ensimmäinen yksityisen ja julkisen tahon yhteenliittymä, joka vastaa laaja-alaisesti kunnallisten erikoissairaanhoidon ja perusterveydenhuollon palveluiden tuottamisesta.


title: Jokilaakson sairaala

text: Palvelutuotannolle asetetut määrä- ja laatutavoitteet toteutuivat jo ensimmäisen toimintavuoden aikana.  Vuoden 2011 alussa julkisuudessa käyty sappileikkauskohukin kuivui kokoon Valviran todetessa Jokilaakson sairaalassa toimitun asianmukaisesti ja ammattitaitoisesti.


title: Jokilaakson sairaala

text: Jämsän kaupunki on todennut myös, että Jokilaakso Terveyden tuottamat kunnalliset palvelut ovat olleet edullisempia kaupungille verrattuna sen omaan tuotantoon.


title: Opasnet

text: Opasnet on wikipohjainen verkkotyötila avointen arviointien tekemiseen. Avoimet arvioinnit ovat vaikutusarviointeja, joihin kuka tahansa saa vapaasti osallistua. Opasnet pohjautuu Mediawiki-alustaan, ja sitä ylläpitää ja kehittää Terveyden ja hyvinvoinnin laitos. . Opasnet on voittanut "World Summit Award Finland" -kilpailun sarjassa "eGovernment and Institutions".


title: Hamina Bastioni Horse Festival

text: Hamina Bastioni Horse Festival on Haminassa kahden vuoden välein järjestettävä kansainvälinen hevosurheilutapahtuma. Tapahtuman näyttämönä toimii Euroopan suurin telttakatos Bastionin historiallisten linnoitusmuurien ympäröimällä areenalla. Kilpailuohjelma keskittyy kansainvälisiin este- ja kouluratsastusluokkiin. Tapahtuman yleisönäytöksissä on myös runsasta oheisohjelmaa, kuten hevosaiheisia shownäytöksiä ja puhtaita viihdenäytöksiä.


title: Hamina Bastioni Horse Festival

text: Hamina Bastioni Horse Festivalin pääkilpailu on esteratsastuksen kansainvälisen Nations Cup -joukkuekilpailun Suomen osakilpailu. Haminassa Suomen joukkue voittikin historiallisesti ensi kertaa Nations Cupin osakilpailun vuonna 2005.


title: Hamina Bastioni Horse Festival

text: Hamina Bastioni Horse Festival on järjestetty kahden vuoden välein vuodesta 2003 alkaen. Suomen Nations Cup -osakilpailu järjestettiin aiemmin Helsingissä Laakson ratsastusstadionilla.


title: A Conspiracy of Silence

text: A Conspiracy of Silence on puolalaisen teknisen death metalin yhtyeen Esqarialin demo, joka julkaistiin vuonna 1995 levymerkillä Baron Records.


title: Discoveries

text: Discoveries on puolalaisen teknisen death metalin yhtyeen Esqarialin toinen studioalbumi, joka on julkaistu vuonna 2001.


title: Inheritance (albumi)

text: Inheritance on puolalaisen teknisen death metalin yhtyeen Esqarialin kolmas studioalbumi, joka on julkaistu vuonna 2002.


title: Klassika

text: Klassika on puolalaisen teknisen death metalin yhtyeen Esqarialin neljäs studioalbumi, joka on julkaistu vuonna 2004.


title: Burned Ground Strategy

text: Burned Ground Strategy on puolalaisen teknisen death metalin yhtyeen Esqarialin viides studioalbumi, joka on julkaistu vuonna 2008.


title: Ajoneuvonosturi

text: Ajoneuvonosturi on moottorin ja pyörien avulla vapaasti paikasta toiseen siirtyvä nosturi, joka on useimmiten luokiteltu myös tieliikenteen ajoneuvoksi. Ajoneuvonosturien paino on yleensä 25–50 tonnia.


title: Ajoneuvonosturi

text: Ajoneuvonosturi sekoitetaan helposti "nostolava-autoon", joka on henkilönostin, sekä "ajoneuvonostimeen" eli "autonostimeen", joka kuuluu autokorjaamoiden ja katsastusasemien varustukseen.


title: Ajoneuvonosturi

text: Ajoneuvonosturin kuljettaminen on luvanvarainen ammatti. Tutkinnon voi suorittaa näyttökokeella.


title: Joensuun seudun kansalaisopisto

text: Joensuun seudun kansalaisopisto on Joensuun, Kontiolahden, Liperin, Polvijärven ja Outokummun yhteinen vapaan sivistystyön oppilaitos, joka aloitti toimintansa vuonna 2006. Sitä ennen opisto toimi suppeammalla alueella nimellä Joensuun vapaaopisto. Opiston rehtori on Tero Väänänen.


title: Joensuun seudun kansalaisopisto

text: Opisto oli vuonna 2014 Suomen viidennksi suurin kansalaisopisto, jolloin siellä opiskeli lähes 20 000 opiskelijaa. Päätoimisia työntekijöitä oli 20 ja tuntiopettajia lähes 300 samana vuonna.


title: Joensuun seudun kansalaisopisto

text: Opiston päätoimipaikka on Papinkadulla Joensuun yhteiskoulun lukion rakennuksessa. Koulukadun puoleisten kansalaisopiston tilojen saneeraus valmistui 2009 ja lukion tilojen 2015.


title: Joensuun seudun kansalaisopisto

text: Opiston alkuaikoihin vaikutti merkittävästi runoilija ja kansansivistystyön edistäjä Olla Teräsvuori, joka toimi opiston johdossa vuodesta 1922.


title: STS-134

text: STS-134 ( ULF6) oli Nasan avaruussukkulalento. STS-134 oli koko avaruussukkulaohjelman toiseksi viimeinen lento ja avaruussukkula "Endeavourin" viimeinen lento. Endeavourin lähtö siirtyi useasti. Sukkulaa ei voi lähettää mihin aikaan tahansa, sillä on kymmenen minuutin laukaisuikkuna päivittäin, kun Kansainvälinen avaruusasema (ISS-avaruusasema) on sopivassa kohdassa radallaan.


title: STS-134

text: STS-134 laukaistiin Kennedyn avaruuskeskuksesta, Floridasta 16. toukokuuta 2011 kello 15.57 Suomen aikaa onnistuneesti matkaan. Sukkula laskeutui Kennedyn avaruuskeskukseen 1. kesäkuuta 2011.


title: STS-134

text: Sukkula telakoitui 18. toukokuuta 2011 kello 13.14 Suomen aikaa ISS-avaruusasemaan. Sukkulaa ja avaruusasemaa yhdistävä luukku avattiin ja sukkulamiehistö ja aseman Retkikunta 27:n miehistö tervehtivät toisiaan. Sukkula irtautui avaruusasemasta 30. toukokuuta kotimatkaa varten.


title: STS-134

text: Sukkulan miehistö suoritti avaruusasemalla neljä avaruuskävelyä. Nämä olivat samalla viimeiset sukkulamiehistön suorittamat avaruuskävelyt, sillä viimeiselle sukkulalennolle STS-135 ei ole suunniteltu avaruuskävelyitä.


title: STS-134

text: Endeavour vei ISS-avaruusasemalle NASAn 6800 kg painavan ja 1,5 miljardia dollaria maksavan AMS-mittalaitteen. Tällä hiukkasfysiikan mittalaitteella pyritään tutkimaan maailmankaikkeuden syntyä ja "epätavanomaista" materiaa.


title: STS-134

text: Endeavourin rahtiruumassa kuljettiin avaruusasemalle myös suurikokoinen paineistamaton ExPRESS Logistics Carrier kuljetusalusta (ELC3), mikä sisältää erilaisia avaruusasemalla tarvittavia laitteita ja vara-osia jotka ovat liian painavia tai tilaa vieviä kuljetettavaksi avaruusaseman huoltoaluksilla. Näitä ovat mm. korkeapaineinen kaasutankki (HPGT), ammoniakkitankki (ATA), S-aaltoalueen antennin osia (SASA), robottikäsivarren osia (manipulaattori; SPDM), puolustusministeriön hyötykuorma ja ELC:n ohjausjärjestelmän varaosa. Endeavour jätti avaruusasemalle myös Endeavourin oman robottikäsivarren auttaakseen aseman miehistöä ulottumaan paikkoihin joihin aseman oma Canadarm2-robottikäsivarsi ei yllä.


title: STS-134

text: Endeavour kuljetti asemalle myös aseman ulkopuolisen avaruuden olosuhteita testaavan MISSE-8 materiaalikokeen ja tuo MISSE-7 materiaalikokeen maahan.


title: STS-134

text: Sukkulalennon päällikön Mark E. Kellyn vaimo, demokraattinen Yhdysvaltain edustajainhuoneen jäsen Gabrielle Giffords joutui poliittisen salamurhayrityksen kohteeksi vuoden 2011 alussa Arizonassa haavoittuen erittäin vakavasti. Giffordsin salamurhayritys lisäsi Yhdysvalloissa myös STS-134:ään kiinnitettyä huomiota. Giffords ja arviolta puoli miljoonaa muuta henkilöä seurasi paikan päällä Endeavourin lähtöä. Ennen lähtöä Giffords ja Mark E. Kelly vaihtoivat vihkisormuksia.


title: Jamileh Sorouri

text: Jamileh Sorouri (; s. 8. maaliskuuta 1950) on iranilainen entinen voimistelija. Hän osallistui Tokion olympialaisiin 1964 vain 14-vuotiaana ja on maansa historian nuorin olympiaurheilija. Sorouri osallistui neljään telinekohtaiseen kilpailuun, joissa hän oli kaikissa sijoilla 81–83, jonka lisäksi hän oli mukana moniottelussa, jossa hän oli kahdeksaskymmenestoinen eli kilpailun toiseksi viimeinen.


title: Katsumi Yamada (urheilija)

text: Katsumi Yamada (; 6. kesäkuuta 1905 Sapporo – 1970) oli japanilainen mäkihyppääjä ja yhdistetyn hiihtäjä. Hän edusti Hokkaidon yliopistoa. Yamada osallistui Lake Placidin olympialaisiin 1932, joissa hän oli kolmaskymmenestoinen sekä mäessä että yhdistetyssä. Hän oli mäkihyppykilpailussa viimeinen ja yhdistetyssä toiseksi viimeinen.


title: Pensasvireo

text: Pensasvireo ("Hylophilus flavipes") on amerikkalainen varpuslintu. Sen esiintymisalue ulottuu Keski-Amerikan Costa Ricasta ja Panamasta Kolumbiaan, Venezuelaan ja Tobagoon. Lajista tunnetaan seitsemän alalajia. Frédéric de Lafresnaye kuvaili lajin holotyypin Kolumbiasta vuonna 18645.


title: Pikkuvihervireo

text: Pikkuvihervireo ("Hylophilus decurtatus") on amerikkalainen varpuslintu. Sen esiintymisalue ulottuu Meksikon itä- ja kaakkoisosista Keski-Amerikkaan, sekä Tyynenmeren rannikkoa Kolumbiasta Luoteis-Peruun. Lajista tunnetaan kuusi alalajia. Charles Lucien Bonaparte kuvaili lajin holotyypin Guatemalasta vuonna 1838.


title: Blair Yaworski

text: Blair Yaworski (s. 20. syyskuuta 1985 Calgary, Alberta, Kanada) on kanadalainen jääkiekkoilija, joka pelaa ECHL-joukkue Alaska Acesissa. Isokokoisen Yaworskin vahvuudet ovat ulottuvuudessa, monipuolisuudessa ja aloittamisessa. Hänen heikkouksiin kuuluu ajoittainen liika kiekonhautominen.


title: Blair Yaworski

text: Yaworski aloitti junioriuransa kotikaupungissaan Calgaryssa. Hän pelasi siellä viimeiset vuotensa 2001–2003 AJHL-joukkue Calgary Canucksissa. Yaworski siirtyi kaudeksi 2003–2004 Yhdysvaltoihin ja USHL-joukkue Sioux City Musketeersin riveihin.


title: Blair Yaworski

text: Vuodet 2004–2008 Yaworski kävi Yalen yliopistoa. Hän teki siellä parhaillaan tehot 5+13=18 kaudella 2004–2005, jolloin Yaworski oli Yalen neljänneksi paras pistemies. Hän sai yliopistovuosiensa päätteeksi sopimuksen AHL-joukkue Syracuse Crunchiin kaudeksi 2008–2009. Yaworski pelasi 18 ottelua ilman tehopisteitä, kunnes hän siirtyi loppukaudeksi sarjatasoa alemmas ECHL:n Johnstown Chiefsiin. Yaworski teki siellä 41 ottelussa tehot 18+13=31, joilla hän oli joukkueen kolmanneksi paras maalintekijä ja neljänneksi paras pistemies. Kauden 2009–2010 Yaworski pelasi samaa liigaa Wheeling Nailersin joukkueessa.


title: Blair Yaworski

text: Elokuussa 2010 Yaworski siirtyi try-outille Mestis-joukkue KooKoohon. Hän sai viikon testijakson jälkeen vuoden mittaisen sopimuksen joukkueeseen. Yaworski palasi lokakuussa 2011 takaisin Pohjois-Amerikkaan ja liittyi ECHL-joukkue Trenton Titansin harjoitusleirille. Hän sai sieltä sopimuksen, mutta kaupattiin marraskuussa kymmenen ottelun jälkeen Utah Grizzliesiin. Helmikuussa 2012 Yaworski siirtyi loppukaudeksi Alaska Acesiin.


title: Rionegronvireo

text: Rionegronvireo ("Hylophilus brunneiceps") on eteläamerikkalainen varpuslintu. Sen esiintymisalue käsittää pääasiassa Amazonian aluetta Kolumbiassa, Venezuelassa ja Brasiliassa. Philip Lutley Sclater kuvaili lajin holotyypin Pohjois-Brasilian Rio Vaupésilta vuonna 1866.


title: Ruostevireo

text: Ruostevireo ("Hylophilus semibrunneus") on eteläamerikkalainen varpuslintu. Sen esiintymisalue käsittää Kolumbian, Venezuelan luoteisosan sekä Pohjois-Ecuadorin. Frédéric de Lafresnaye kuvaili lajin holotyypin Kolumbiasta vuonna 1845.


title: Ruskolakkivireo

text: Ruskolakkivireo ("Hylophilus poicilotis") on eteläamerikkalainen varpuslintu. Se elää Brasiliassa, Argentiinassa, Paraguayssa ja Boliviassa. Coenraad Jacob Temminck kuvaili lajin holotyypin São Paulon Ypanemasta vuonna 1822.


title: Ruso-otsavireo

text: Ruso-otsavireo ("Hylophilus ochraceiceps") on amerikkalainen varpuslintu. Sen esiintymisalue ulottuu Etelä-Meksikosta Keski-Amerikkaan, Kolumbiaan, Venezuelaan, Guyanaan, Surinameen, Ranskan Guayanaan, Ecuadoriin, Peruun, Brasiliaan ja Pohjois-Boliviaan. Lajista tunnetaan kymmenen alalajia. Philip Lutley Sclater kuvaili lajin holotyypin Meksikon Oaxacan Playa Vicentestä vuonna 1859.


title: Sitruunavireo

text: Sitruunavireo ("Hylophilus olivaceus") on eteläamerikkalainen varpuslintu. Sen esiintymisalue käsittää Andien itärinteet Ecuadorissa ja Perussa. Johann Jakob von Tschudi kuvaili lajin holotyypin Junísta vuonna 1844.


title: Tepuivireo

text: Tepuivireo ("Hylophilus sclateri") on eteläamerikkalainen varpuslintu. Sen esiintymisalue käsittää osia Venezuelasta, Guyanasta ja Brasiliasta. Osbert Salvin ja Frederick DuCane Godman kuvailivat lajin holotyypin Venezuelasta vuonna 1883, ja nimesivät lajin Philip Lutley Sclaterin kunniaksi.


title: Vihervireo

text: Vihervireo ("Hylophilus aurantiifrons") on eteläamerikkalainen varpuslintu. Sen esiintymisalue ulottuu Panaman itäsosasta Kolumbiaan, Luoteis-Venezuelaan ja Trinidadiin. Lajista tunnetaan kolme alalajia. George Newbold Lawrence kuvaili lajin holotyypin Panamasta vuonna 1862.


title: Fjodor Kusmitš

text: Fjodor Kusmitš (myös "Fjodor Tomskilainen", k. 1864) oli venäläinen ortodoksisen kirkon ohjaajavanhus, joka on julistettu autuaaksi vuonna 1984.


title: Fjodor Kusmitš

text: Kusmitšin elämästä ei tiedetä mitään ennen vuotta 1836. Silloin hänet pidätettiin irtolaisena ja lähetettiin Tomskiin. Hän työskenteli tislaamossa viiden vuoden ajan ja kuljeskeli sen jälkeen 15 vuoden ajan. Lopulta Kusmitš asettui Krasnaja Rechkaan. Hänen hurskautensa ja yksinkertainen elämänsä kiinnittivät ihmisten huomiota. Vuonna 1852 eräs kauppias rakennutti hänelle erakkomajan, ja siellä Kusmitš eli loppuelämänsä. Hän osasi monia kieliä, mutta ei suostunut kertomaan mitään aikaisemmasta elämästään.


title: Fjodor Kusmitš

text: Koska tsaari Aleksanteri I oli kuollut samoihin aikoihin kun Kusmitš löydettiin, hänet yhdistettiin tarinaan, jonka mukaan tsaari olisi lavastanut kuolemansa.


title: Fjodor Kusmitš

text: Suomalainen Henrik Wrede kertoi kirjassaan "Jokilaivalla ja tarantassissa – matkakuvaus Siperiasta 100 vuoden takaa", että skoptsit antoivat hänelle kuvan jossa luki: "Jumalan suuri palvelija, Fjodor Kozmitš vanhus." Skoptsien mukaan kuva todellisuudessa esitti keisari Aleksanteri I:ä, joka ei ollutkaan kuollut matkoillaan Taganrogissa 1825, niin kuin historia kertoo, vaan hänet olisi karkotettu Siperiaan Tomskiin, kun hän oli luopunut vallasta ja irtautunut kirkosta. Heidän mukaansa hän olisi Tomskissa asunut erään kauppiaan puutarhaan hänelle rakennetussa erakkomajassa, missä olisi elänyt askeettina ja kuollut vasta 1864. Keisarilla oli kuvassa yllään samanlaiset valkeat vaatteet kuin skoptseilla jumalanpalveluksissa.


title: Tuhkapäävireo

text: Tuhkapäävireo ("Hylophilus pectoralis") on eteläamerikkalainen varpuslintu. Sen esiintymisalue käsittää Koillis-Venezuelan, Guyanan, Surinamen, Ranskan Guayanan, Perua, Brasilian pohjois- ja keskiosia, sekä Pohjois-Bolivian. Philip Lutley Sclater kuvaili lajin holotyypin Brasilian Vila Beda de Mato Grossosta vuonna 1866.


title: Hollolan kotiseutuyhdistys

text: Hollolan kotiseuduyhdistys ry on 1945 perustettu yhdistys, jonka pääasiallisena tehtävänä on kotiseututyö. Yhdistys ylläpitää kulttuurikohtaita, kuten Hollolan kirkonkylässä Hollolan kunnantupaa, Hollolan kotiseutumuseota ja Hentilän talomuseota . Lisäksi yhdistys harjoittaa kustannustoimintaa julkaisten Hollolan kotiseutukirjat -sarjaa:


title: Casimir von Kothen

text: Casimir von Kothen (29. toukokuuta 1807 Lokalahti – 25. marraskuuta 1880 Mecklenburg-Schwerin, Saksan keisarikunta) oli vapaaherra, sotilas, korkea virkamies ja tärkeä yhteiskunnallinen vaikuttaja Suomen suuriruhtinaskunnassa. Konservatiivina tunnetun von Kothenin uraa hallitsi häneen kohdistunut kritiikki virkavaltaisuudesta ja piittaamaattomuudesta yleisestä mielipiteestä. Hänen isänsä oli senaattori Gustav von Kothen. Hyvien suhteiden avulla Casimir von Kothen eteni jo nuorella iällä Suomen kenraalikuvernöörin adjutantiksi (1833) ja everstiluutnantiksi (1840). Ollessaan Viipurin läänin kuvernöörinä 1844–1853 hän johti Saimaan kanavan rakennuttamista ja järjesti lakkautuksen J. V. Snellmanin "Saima"-lehdelle, jossa hänen toimintaansa oli arvosteltu. Snellmanista tuli hänen pysyvä arkkivihollisensa.


title: Casimir von Kothen

text: Vuosina 1853–1858 von Kothen oli senaatin kirkollistoimituskunnan päällikkönä. Senaatissa hän joutui napit vastakkain lankonsa Lars Gabriel von Haartmanin kanssa, joka muun muassa tyrmäsi hänen ajatuksensa ruotujakolaitoksen uudelleen perustamisesta. Toimittuaan vuoden sotilastoimituskunnan johdossa hän jätti senaatin 1859 tyytymättömänä. Hovin suosion säilyttäneenä hänet ylennettiin 1861 kenraaliluutnantiksi ja nimitettiin Venäjän hallitsevan senaatin jäseneksi. Vuonna 1869 von Kothen nimitettiin yliopiston sijaiskansleriksi sekä vastaperustetun kouluylihallituksen ylijohtajaksi, missä asemassa hän vastusti erityisesti suomenkielisten oppikoulujen perustamista. Hän oli vannoutunut fennomaanien vastustaja ja tyrmäsi avoimesti ajatuksen kansankielisestä, säätykiertoon tähtäävästä koululaitoksesta. Hän olisi suonut mieluummin venäjän kielen tulevan pakolliseksi osaksi opetusta. Riitauduttuaan jälleen hän erosi lopulta tästäkin virasta 1873 ja asui viimeiset vuotensa ulkomailla. Suomenkielisten valtion oppikoulujen perustaminen ja siten suomenkielisen sivistyneistön synty saattoi todella alkaa vasta kun vaikutusvaltainen von Kothen oli siirtynyt syrjään.


title: Kazuhiko Inoue

text: Kazuhiko Inoue () on japanilainen ääninäyttelijä. Hän on syntynyt 1954 Jokohamassa. Kazuhikon tunnetuimpiin äänirooleihin lukeutuu mm. Kakashi Hataken ääni Narutossa, Eiri Yukin ääni Gravitationissa ja Hatori Sōman ääni Fruits Basketissa.


title: Siipipyörä

text: Siipipyörä Oy oli suomalainen vuosina 1952–1997 toiminut yritys, jonka loppuvuosien suurimmat yksiköt olivat Hyvä Ystävä -ravintolaketju, Karkkipussi-makeiskauppaketju ja 1.Kioski-kioskiketju. Nykyisin Siipipyörä on Oy Matkahuolto Ab:n aputoiminimi.


title: Siipipyörä

text: Rautatievirkamiesliiton perustaman Siipipyörän alkuperäisenä liikeideana oli tarjota kioskipalveluja varsinkin rautatiematkustajille. Ensimmäinen kioski avattiin vuoden 1952 olympiakisojen alla Helsingin rautatieasemalle, jonka lisäksi avattiin kaksi tilapäistä olympiakioskia. Kioskien valikoimiin kuului tupakkaa, makeisia, virvoitusjuomia ja kahvia. Loppuvuodesta 1952 avattiin kioski myös Pasilan asemalle, missä alettiin myydä myös lehtiä ja veikkauskuponkeja. Säännöstelyn vapauduttua 1956 kioskien valikoimia laajennettiin: yksi Helsingin kioskeista erikoistui hedelmien ja toinen asusteiden myyntiin. Asustekioskin suosikkiartikkeli oli solmio, jota ilman eivät miehet päässeet tuolloin ravintolaan.


title: Siipipyörä

text: Vuonna 1962 Siipipyörän yhdeksästä kioskista kolme oli Helsingissä, kaksi Kouvolassa ja yksi Pasilassa. Vuonna 1987 kymmenestä kioskista kuusi oli Helsingissä, kaksi Riihimäellä ja yksi Kouvolassa ja Tampereella. Toiminnan laajennuttua kioskeille luotiin yhtenäinen yleisilme nimellä 1.Kioskit, puhekielessä ”Ykköskioskit”.


title: Siipipyörä

text: Yrityksellä oli 1950–1960-luvuilla myös jäätelömyyntiä isoimpien rautatieasemien laitureilla liikuteltavista kärryistä, mutta vähitellen jäätelönmyynti siirtyi sisätiloihin ja yhdistyi kioskitoimintaan.


title: Siipipyörä

text: Siipipyörä laajeni kioskeista ravintolatoimintaan, kun se vuonna 1954 sai hallintaansa Iisalmen asemaravintolan ja 1957 Kouvolan asemaravintolan. Siipipyörä hoiti myös Victoria-nimistä hotelliravintolaa Tampereella 1964–1969 ja Helsingissä 1966–1976.


title: Siipipyörä

text: Seuraavaksi Siipipyörä kehitti Hyvä Ystävä -ravintolaketjun, josta tuli 1980-luvulla erittäin menestynyt ravintolakonsepti erityisesti pääkaupunkiseudulla. Siipipyörä osti 1979 Helsingin Vilhonkadulla sijainneen ravintola Prince Hamletin liiketoiminnan Matkaravinnolta ja remontoi sen Hyvä Ystävä Hamlet Music Pubiksi, nuorten aikuisten näyttäytymispaikaksi tunnuslauseella ”Place to be seen”. Muita Hyvä Ystävä -ravintoloita olivat eri aikoina Grillari (1978 Kouvola ja 1981 Espoon Soukka), Barrie’s (1984, Malminrinne), Richard O’Donoghues Irish Bar (Rikhardinkatu), Britannia (1973, Kannelmäki), Parnell's (Kallion Kurvi), Ratamestari (1981) ja Van Gogh (1985, Ratamestarinkatu, Itä-Pasila), Cotton Factory (1990, Kolmas linja), Hunter’s Grill & Bar (Kaivokatu), Seaside (Ruoholahdenranta), Sherlock Holmes (1980, Suvilahdenkatu 6), Columbus ja La Pizza, Hyvä Ystävä Myyrmäki (1989), Monetario ja Il Treno (Makkaratalo) sekä Alice (1986–, Keskuskatu 7). Siipipyörä hankki omistukseensa myös Mannerheimintie 6:ssa vuodesta 1932 asti sijainneen ravintola Mikadon, jossa Hyvä Ystävä -ketjutunnuksia ei otettu käyttöön. Hyvä Ystävä -ravintoloita oli myös ainakin Keravalla ja Tampereella. Vuonna 1987 ketjuun kuului yhdeksän ravintolaa. Vuonna 1995 ravintoloita oli 13.


title: Siipipyörä

text: Hyvä Ystävä -ketjun ideoija oli toimialajohtaja Jouni K. Päivölä, joka toi ketjun toimintaan Suomessa ennennäkemättömiä uutuuksia sitä mukaa kun alkoholin anniskelusäännökset 1980-luvulla vapautuivat. Eteisvahtimestaria ei aina ollut, ja ketju aloitti suomalaisravintoloissa nopeasti edenneen siirtymän nelosoluen valta-asemasta kohti keskioluen yhä suurempaa kulutusta. Päiväsaikaan ketju painotti ruokailua ja suuntasi markkinointiaan ja valikoimaansa myös lapsiperheille sekä pyrki eri tavoin madaltamaan ravintolaruokailun kynnystä. Ketjun ravintoloiden sisustukseen kuului viihdykkeitä lapsille, kuten leikkijuna ja karuselli. Lastenannoksen sai tilata, jos mahtui leikkiveturiin. Työasuun kuuluvaksi päähineeksi valittu baseball-lippis herätti henkilöstössä närää varsinkin pääkaupunkiseudun ulkopuolella. Hyvä Ystävä Hamlet oli Suomen ensimmäisiä karaoke-iltoja järjestäneitä ravintoloita. Vuonna 1984 Siipipyörä ”osti” Helsingin NMKY:n koripallojoukkueen kolmivuotisella sponsorisopimuksella.


title: Siipipyörä

text: Vuonna 1995 Hyvä Ystävä -ketju hävisi työtuomioistuimessa Hotelli- ja ravintolahenkilökunnan liiton nostaman kanteen siitä, että yhdessä ketjun ravintolassa 16 tarjoilijaa oli suostunut siirtymään palkkausjärjestelmään, joka osin perustui asiakkaiden antamiin juomarahoihin.


title: Siipipyörä

text: Suomen 1990-luvun alun lamavuosina Hyvä Ystävä -ketju joutui alentamaan hintojaan kolmanneksella ja mainosti asiaa aggressiivisella ”Teitä on petetty” -mainoskampanjalla, jossa se syytti muita ravintoloita hinnoilla huijaamisesta. Maaliskuussa 1995 ketju valjasti hintakampanjansa keulakuvaksi ilman lupaa silloisen ulkoministerin ja entisen Maataloustuottajain Keskusliiton puheenjohtajan Heikki Haaviston ja varusti sen otsikolla ”Onneksi tämä mies ei hinnoittele meillä”. Kohun synnyttyä ulkomainosjulisteet vaihdettiin nopeasti uusiin, joissa kuvan ja otsikon tilalla oli valkoista pintaa. Kolme vuotta aiemmin Hyvä Ystävä -ravintola Monetarion mainonnassa oli kehotettu nuoria olemaan äänestämättä. Vuonna 1993 herätti pahennusta ketjuun kuuluneen keravalaisen Olga-pubin edessä ollut mainos: ”Missä ne tytöt silloin luuraa, kun p...a tekee mieli? Olgassa!”


title: Siipipyörä

text: Irtomakeismyymälöitä perustaakseen Siipipyörä hankki vuonna 1977 myyntipaikkoja Helsingin vilkkaimmilta liikepaikoilta. Konsepti osoittautui onnistuneeksi, ja toiminta organisoitiin Karkkipussi-nimiseksi ketjuksi. Vuonna 1987 sillä oli 14 myymälää Helsingissä, Turussa ja Tampereella. Suomen Franchising-Yhdistys valitsi Karkkipussin vuoden 1993 franchising-ketjuksi. Vuonna 2001 Matkainvest myi Karkkipussi-ketjun The Candy Store Internationalille. Vuonna 2003 kerrottiin Karkkipussin selkeyttävän toimintakonseptiaan yhä kovenevan kilpailun (Fazerin Candyking, Leafin Karkkikatu ym.) puristuksessa. Vuodesta 2005 Candy Store International on ollut Alfmix Oy:n aputoiminimi, ja Karkkipussi on nykyisin Alfmix Oy:n tuotemerkki.


title: Siipipyörä

text: Siipipyörä avasi vuonna 1979 Helsingin Mikonkadulla Kaunis Nainen -nimisen uudenlaisen kosmetiikkamyymälän, jossa tuotteet olivat vapaasti tutkittavissa hyllyillä ja kokeiltavissa testereillä. Vuoteen 1987 mennessä tästä syntyi kuuden myymälän ketju Helsinkiin sekä yksi myymälä Espooseen ja Turkuun. Muualle Suomeen ketjun tuotteita välitettiin postitse. Rakennusalan yrittäjä Pertti Kivinen osti vuonna 1990 Kaunis Nainen -ketjun Siipipyörältä, mutta teki seuraavana vuonna konkurssin.


title: Siipipyörä

text: Kotikatsomo oli Siipipyörän Helsinkiin perustama kolmen toimipisteen videovuokraamoketju, jonka Rautakirja osti joulukuussa 1984.


title: Siipipyörä

text: Vuonna 1991 Oy Matkahuolto Ab:n tytäryhtiö Matkainvest Oy osti Siipipyörän Rautatievirkamiesliitolta. Siipipyörällä oli tuolloin toimintaa Helsingin lisäksi Espoossa, Riihimäellä ja Tampereella. Lisäksi osa Karkkipussi-ketjun myymälöistä toimi franchising-pohjalta.


title: Siipipyörä

text: 1990-luvun alun lamavuodet heikensivät varsinkin Siipipyörän ravintolatoimintaa, josta yhtiö päätti erilaisista kehittämishankkeista huolimatta luopua. Ravintoloita alettiin myydä vuonna 1995, ja ostajina olivat muun muassa Helsingin Osuuskauppa ja Restel Oy. Siipipyörä Oy ajautui selvitystilaan ja lakkautettiin kaupparekisteristä 1997.


title: Elvis kissan jäljillä

text: Elvis kissan jäjillä on vuonna 1987 valmistunut suomalainen elokuva. Se oli Claes Olssonin ensimmäinen pitkä elokuva.


title: Elvis kissan jäljillä

text: Olsson asui 1970-luvun alussa Matinkylässä kommuunissa. Idean elokuvaan hän sai jäljittäessään kommuunin Elvis-kissaa ja saadessaan tietää sen juuri kuolleen, 18 vuoden iässä. Elokuvassa käytetään samalta ajalta peräisin olevia kaitafilmejä. Olsson: "Elokuvassa ovat samat ihmiset 16 vuoden kuluttua. Me katsoimme aikoinaan maailmaa samasta ikkunasta, mutta silti jokaisen elämästä tuli erilainen. Kommuuniasumisen aikoina me uskoimme vahvasti ihmiseen. Luultavasti meillä kaikilla on nyt erilainen elämänkatsomus".


title: Elvis kissan jäljillä

text: Kissan katoaminen saa entisen hipin, köyhän elokuvantekijän muistelemaan menneitä.


title: Elvis kissan jäljillä

text: Elokuvatuottaja Tom ei onnistu pankissa ratkomaan sotkuisia raha-asioitaan. Hän etsiytyy vanhan ystävänsä, striptease-tanssijan luokse, mutta hermostuttaa tämän höpötyksellään entisestä kissastaan Elviksestä, jonka kuvan oli nähnyt pankin maalauksessa. Tom hakee vanhasta purettavasta asunnostaan laatikon, jossa on vanhoja valokuvia ja kaitafilmejä. Hän jättää taksin maksamatta ja toimistollakin odottavat velkojat. Entinen radikaaliystävä Simo kehottaa etsimään Elvis-kissaa Myrkyn luota.


title: Elvis kissan jäljillä

text: Myrkyn äänitysstudiolla Tom kuulee, että Elvis on Pirjolla, entisellä tyttöystävällä, jonka Tom oli aikanaan jättänyt sanaakaan sanomatta. Tomin läksiäisjuomaan sujautetaan huumetta, ja paluumatkalla hän näkee harhoja Marilynista kunnes kolaroi. Hän pääsee kuitenkin kotiin ja ottaa vaimon vaatimuksesta hetkeksi vastuun perheestään. Lastensa jälkeen Tom tapaa kirjailija Sirpa Laakson. He juhlivat ja päätyvät toimistolle, mutta Sirpa lähtee pois Tomin huomaamatta.


title: Elvis kissan jäljillä

text: Huoltomies päästää Tomin Pirjon asuntoon ja sanoo Pirjon joutuneen mielisairaalaan. Kämpän kaaoksen keskeltä löytyy kuollut ja jäykistynyt Elvis. Tom yrittää viedä sitä hautausmaalle, mutta päätyy samaan taksiin, jolle teki ”oharit” aiemmin. Tom esittelee Elvistä stripparikaverilleen ja hänet heitetään pihalle. Tom lennättää Elvistä leijana. Se putoaa heti, kun taksikuski sanoo, ettei pidä tapahtunutta mahdollisena.


title: Elvis kissan jäljillä

text:
Tom livahtaa Pirjon luokse mielisairaalaan. Pirjo laulaa vanhaa rollarihittiä “As Tears Go By”, joka muistuttaa heitä molempia vanhoista ajoista. Taksikuski leikkaa Tomin päälaen paljaaksi, Tom pukeutuu Gandhia muistuttavalla tavalla lakanaan ja polttohautaa Elviksen kotipihallaan. Taksikuski uhkaa Tomia poliisilla, sillä hänellä ei ole taaskaan rahaa, mutta vaimo maksaa lopulta kyydin.
Tom vie vaimolleen aamiaisen vuoteeseen ja pyytää häneltä anteeksi. Hän tunaroi tarjottimen vaimon päälle. Tilanne laukeaa, kun Tom sanoo: "...it was the Beauty", jolla hän tarkoittaa King Kongin putoamista pilvenpiirtäjän huipulta. Vaimo purskahtaa nauruun ja antaa Tomille pusun.
"Video-oppaassa" vuodelta 1995 Asko Alanen antoi elokuvan Suomessa julkaistulle VHS-kasettiversiolle kolme tähteä viidestä, mikä teoksen mukaan vastaa sanallista arviota ”hyvä”. Hän kehuu Yarin musiikkia ja monia eheitä hetkiä, mutta pitää elokuvaa kokonaisuutena ”repaleisena ja vetoisena”.


title: Matane

text: Matane on vajaan 15 000 asukkaan kaupunki Québecin provinssissa Kanadassa. Se sijaitsee Gaspén niemimaalla Saint Lawrencen estuaarin etelärannalla, sata kilometriä Rimouskista koilliseen. Kaupunki on lähes täysin ranskankielinen, ja sen nimi on johdettu micmacinkielisestä sanasta, joka tarkoittaa ’majavalampea’. Korkeinta koulutusta Matanessa antaa CEGEP-tason opisto, ja sen tärkeimpiä työllistäjiä ovat paperiteollisuus sekä ravustus.


title: Matane

text: Ranskalainen tutkimusmatkailija Jacques Cartier kävi nykyisen Matanen paikalla vuonna 1542 ja kiinnitti huomiota seudun runsaisiin kala- ja riistakantoihin. Sata vuotta myöhemmin jesuiittasaarnaajat saivat ensikosketuksen seudulla eläneisiin mi’kmaqintiaaneihin. Vuonna 1672 alueesta tuli Uuden-Ranskan läänitys, ja vuonna 1688 eurooppalaiset uudisasukkaat perustivat sinne pysyviä kalastajaleirejä. Maanviljely aloitettiin 1700-luvun lopussa, mutta väestön määrä alkoi kasvaa toden teolla vasta metsäteollisuuden myötä. 1950-luvulla useat paperitehtaat lopettivat toimintansa kaupungissa ja työttömyydestä tuli vakava ongelma. Tilanne helpottui kuitenkin jo 1960-luvulla, jolloin ymmärrettiin Matanen merkitys liikenteen solmukohtana.


title: Yleisurheilu kesäolympialaisissa 1952 – miesten 110 metrin aitajuoksu

text: Helsingin olympiakisojen miesten 110 metrin aitajuoksuun osallistui 30 urheilijaa edustaen 20 kansallisuutta. Kilpailupäivät olivat 23.–24. heinäkuuta. Virallisissa tuloksissa käytettiin käsiaikaa.


text: Jokaisesta erästä kaksi nopeinta jatkoon.


text:
1. erä
2. erä
3. erä
4. erä
5. erä
6. erä


text: Kummastakin erästä kolme nopeinta loppukilpailuun.


text:
1. erä
2. erä


title: Ālborz

text: Ālborz () on provinssi Iranissa Teheranin luoteispuolella. Se muodostettiin 23. kesäkuuta 2010 parlamentin päätöksellä osasta Teheranin provinssia. Provinssin pääkaupunki on Karaj.


title: Ālborz

text: Provinssin pinta-ala on 5 124 neliökilometriä. Väestö (2011) koostui 719 464 taloudesta, ja yhteensä 2 412 513 hengestä. Asukkaista kaupunkilaisiksi kirjattiin 2 184 371 ja maaseutuväestöksi 228 142 henkeä.


title: Ālborz

text: Provinssissa oli vuonna 2011–2012 neljä aliprovinssia (shahrestan), jotka jakautuivat yhteensä kymmeneen piirikuntaan (bakhsh). Näihin sijoittui 16 kaupunkia ja 22 alimman aluehallinnollisen tason maaseutupiiriä (dehestan, kyläyhteisö ympäristöineen). Aliprovinssitason jako oli seuraava:


title: HAL Tejas

text: HAL Tejas (sankriitiksi तेजस् "Säteilevä) on intialainen hävittäjälentokone, joka kehitettiin 1980-luvulta alkaen MiG-21-hävittäjän korvaajaksi. Koneen ensilento tehtiin 4. tammikuuta 2001. Intian ilmavoimat on tilannut 200 hävittäjää ja 20 kaksipaikkaista koulukonetta. Intian laivasto voi tilata 40 konetta korvaamaan Harrierinsa. Kone hyväksyttiin ilmavoimien käyttöön tammikuussa 2011. Ensimmäiset 20 hävittäjää toimitetaan vuoteen 2013 mennessä.


title: HAL Tejas

text:
Intia yritti kehittää hävittäjään omaa "Kaveri"-suihkumoottoria, mutta joutui 2008 hylkäämään projektin ja pyytämään tarjouksia ulkomaisista moottoreista.
Ensimmäisissä koneissa käytetään prototyypeissä käytettyä alitehoista General Electric F404 -moottoria, joka rajoittaa koneiden liikehtimiskykyä ja asekuormaa. Koneen muuttaminen uudemmille moottoreille sopivaksi vie 3–4 vuotta.


title: Journey to the Centre of the Earth

text: Albumi on äänitetty perjantaina 18. tammikuuta 1974 Lontoon Royal Festival Hallissa. Wakemanin lisäksi mukana ovat Lontoon sinfoniaorkesteri (London Symphony Orchestra) ja Englantilainen kamarikuoro (English Chamber Choir) johtajanaan David Measham. Vernen kirjaan perustuvat puheosuudet lausuu David Hemmings. Albumin on tuottanut Rick Wakeman levy-yhtiölle A&M Records.


title: Journey to the Centre of the Earth

text: Kaikki kappaleet ovat Rick Wakemanin tekemiä ja ne on julkaissut Rondor Music (Ldn) Ltd.


title: Journey to the Centre of the Earth

text: Sivu 1:


title: Journey to the Centre of the Earth

text: Sivu 2:


title: Timecode (albumi)

text: Timecode (tai levyetiketin mukaan Time Code) on sveitsiläissyntyisen ja muun muassa Yes-yhtyeessä vaikuttaneen kosketinsoittaja Patrick Morazin studioalbumi vuodelta 1984. Albumin ovat tuottaneet Moraz ja Barry Radman yhteistyössä Lee de Carlon kanssa ja sen on kustantanut Lamborghini Records. Sanoitusapua kappaleisiin Moraz on saanut John McBurnielta.


title: Timecode (albumi)

text: Alkuperäisiä LP-levyjä on valmistanut ja markkinoinut Norjan Oslossa toiminut Nonstop (toisaalla muoto Non Stop) Musicservice A/S.


title: Timecode (albumi)

text: Kappaleet on säveltänyt Patrick Moraz ja sanoittanut John McBurnie lukuun ottamatta instumentaalikappaletta "Black Brains of Positronic Africa" ja kappaletta "You Are the Vision of My Dream", jonka on sanoittanut Moraz.


title: Timecode (albumi)

text: Sivu 1


title: Timecode (albumi)

text: Sivu 2


title: Timecode (albumi)

text: LP-levyn etiketissä Sivu 1 on merkitty A-puoleksi ja Sivu 2 B-puoleksi.


title: Timecode (albumi)

text: Laulujen julkaisijat ovat Time Code Music Ltd / High Speed Music Ltd.


title: Kauainkiharapyrstö

text: Kauainkiharapyrstö ("Moho braccatus") oli Havaijin Kauain saaren kotoperäinen varpuslintu. Se eli yleisenä metsissä rannikon alavilta mailta korkeimmille vuorenrinteille vielä 1890-luvulla, mutta sen kanta romahti 1900-luvun alkupuolella. 1970-luvulla sitä tavattiin enää Alaka'in suojelualueella, mistä viimeinen pari löydettiin 1981. Hurrikaani Iwan jälkeen 1982 naaras hävisi, ja koiras nähtiin viimeisen kerran 1985. Vielä 1987 kuultiin lajin laulua, mutta sen jälkeen sitä ei ole havaittu laajoista etsinnöistä huolimatta. Lajin häviämisen syitä olivat todennäköisesti elinympäristöjen tuhoutuminen sekä mustarotan, sikojen ja tauteja levittävien sääskien saapuminen saarelle ihmisen mukana. John Cassin kuvaili lajin holotyypin vuonna 1855.


title: Patrick Moraz

text: Patrick Moraz on sveitsiläissyntyinen kosketinsoittaja, joka on saanut klassisen pianistin koulutuksen. Hän on muun muassa ollut mukana Yes-yhtyeessä, johon hän tuli Rick Wakemanin tilalle ja oli mukana Yesin vuoden 1974 albumilla "Relayer".


title: Patrick Moraz

text: Moraz on tehnyt myös soololevyjä vuodesta 1971 lähtien.


title: Mauinkiharapyrstö

text: Mauinkiharapyrstö ("Moho bishopi") oli Havaijin kotoperäinen varpuslintu. Se havaittiin viimeksi Molokaissa 1904, ja paikalliset asukkaat kertoivat nähneensä lajin vielä 1915, jonka jälkeen siitä ei ole tehty varmoja havaintoja laajoista etsinnöistä huolimatta. Lajin häviämisen syitä olivat todennäköisesti elinympäristöjen tuhoutuminen, laiduntava karja ja ihmisen mukana tulleet mustarotta ja tauteja levittävät sääsket. Walter Rothschild kuvaili lajin holotyypin vuonna 1893.


title: Blackfire

text: Blackfire, oikealta nimeltään Komand'r, on DC Comics -kustantamon sarjakuvissa esiintyvä superroisto. Marv Wolfmanin ja George Pérezin luoma hahmo esiintyi ensimmäisen kerran vuonna 1982 "The New Teen Titans" -sarjakuvalehden numerossa 22.


title: Blackfire

text: Komand'r syntyi vanhimpana lapsena Tamaran-planeetan kuninkaalliseen perheeseen. Hänestä tuli ensimmäinen prinsessa yli sataan vuoteen, mutta syntymäpäivänään Tamaran koki verisen takaiskun. Citadel-valtakunta hyökkäsi ja tuhosi läntisen Tamaranin kaupungin Kysarrin, jossa kuoli kolme tuhatta asukasta. Myöhemmin Komand'rin kasvettua aikuisemmaksi hänen todettiin olevan tamaranilaisten mittapuun mukaan epäkehittynyt, oltuaan kykenemätön haalimaan auringon energiaa voidakseen lentää, kuten monet muut Tamaranin asukkaat. Komand'r kasvoi lapsuutensa vihan kohteena, kun Tamaranin asukkaat kielsivät häntä tulemasta uudeksi prinsessaksi veristen tapahtumien johdosta syntymähetkenään. Myöhemmin kuningaskunta päätti antaa prinsessan valtuudet, oikeudet ja kruunajaiset Komand'rin nuoremmalle siskolle Koriand'rille. Tämä sai Komand'rin raivostumaan planeetalleen ja erityisesti siskolleen.


title: Blackfire

text: Komand'rin kilpailuhenki jatkui vielä pitkään ja intensiivisesti, kun sisarukset lähetettiin harjoittelemaan taistelua Okaaran sotapäälliköiden luokse. Harjoitusten aikana Komand'rin raivo yltyi, kun hän yritti tappaa siskonsa kesken kaksinkamppailuharjoittelun. Tilanteen jälkeen hänet karkotettiin ja Komand'r vannoi kostoa. Hän liittyi Citadeliin, jotka vuosia sitten tuhosivat Kysarrin kaupungin. Komand'r nousi nopeasti Citadelin sotajoukon arvoasteikossa johtoasemaan ja petti planeettaansa antamalla vihollisille yksityiskohtaisia tietoja planeetan puolustuksesta. Citadelin joukot valloittivatkin helposti Tamaranin Komand'rin tietojen avulla. Citadel vaati samalla luovutusvaatimuksia joihin kuulu Koriand'rin tappaminen. Planeetan prinsessa jouduttiin tämän myötä karkottamaan planeetaltaan.


title: Blackfire

text: Vuosia myöhemmin hän kuitenkin palasi ja Komand'r yritti tappaa siskonsa, mutta ei saanut tilaisuutta, kun Psion tiedemiehet sieppasivat siskokset tehdäkseen kokeita heillä. Tiedemiehet halusivat selvittää, kuinka paljon he voisivat imeä itseensä auringon energiaa ennen kuin he räjähtäisivät. Ennen kuin he saivat aloitettua kokeet Citadelin joukot hyökkäsivät Psionien alukseen pelastaakseen Komand'rin. Sillä välin Koriand'r vapautti itsensä kahleista energiasäteillään ja päätti kaikesta huolimatta vapauttaa siskonsa. Tämä osoittautui virheeksi, kun Komand'r ampui samaisilla energiasäteillä Koriand'ria, joka kuitenkin pakeni paikalta varastettuaan avaruusaluksen ja matkasi Maahan.


title: Blackfire

text: Blackfire esiintyi ensimmäisen kerran televisiossa vuonna 2003 Teen Titans animaatiosarjassa. Hahmon äänenä toimi Hynden Walch, joka oli myös Tähtitulen äänenä.


title: Blackfire

text: Sarjassa hahmo tunnetaan galaktisena rikollisena, joka poikkeuksellisesti sarjakuviin nähden omasi samat voimat kuten siskonsa, muun muassa kyvyn lentää. Hän saapui ensi kerran Maahan tapaamaan siskoaan ja yritti samalla lavastaa rikoksensa siskonsa, Tähtitulen syyksi. Centauri-poliisit ja Teinititaanit kuitenkin pidättivät hänet. Myöhemmin Blackfire karkasi vankilasta ja palasi kotiplaneetalleen Tamaraniin. Hän nousi planeetan hallitsijaksi ja yritti kostoksi naittaa siskonsa suo-olennon kanssa, joka lupautui antamaan hänelle Chartan jalokiven, jonka avulla Blackfire saisi rajattoman määrän supervoimia. Suunnitelma ei kuitenkaan onnistunut Robinin epäiltyä ja pitäessä häitä epäreiluna Tähtitulea kohtaan Tamaranin kulttuurista huolimatta. Tähtituli kieltäytyi lopulta häistä ja taisteli planeetan hallitsijan asemasta. Taistelun aikana jalokivi tuhoutui ja Tähtituli karkotti voitokkaan taistelun päätteeksi sisarensa Tamaranista.


title: Yleisurheilu kesäolympialaisissa 1952 – miesten 400 m aitajuoksu

text: Helsingin olympiakisojen miesten 400 metrin aitajuoksuun osallistui 40 urheilijaa edustaen 24 kansallisuutta. Kilpailupäivät olivat 20.–21. heinäkuuta.


text: Jokaisesta erästä kolme nopeinta jatkoon.


text:
1. erä
2. erä
3. erä
4. erä
5. erä
6. erä
7. erä
8. erä


text:
1. erä
2. erä
3. erä
4. erä


text: Kummastakin erästä kolme nopeinta loppukilpailuun.


text:
1. erä
2. erä


title: Organohalogeenit

text: Organohalogeeni on halogeeniatomin sisältävä orgaaninen yhdiste, jossa ainakin yksi halogeeni (fluori [F], kloori [Cl], bromi [Br], tai jodi [I]) on sitoutunut hiileen.


title: Organohalogeenit

text:
Ne on jaettu alkyyli-, vinyyli-, aryyli- ja asyylihalideihin. Alkyylihalidissa kaikki neljä hiilen ja halogeenin sidosta ovat yksinkertaisia; vinyylihalidissa kaksoissidoksia; aryylihalidissa halogeeni on sitoutunut aromaattisen renkaan hiileen; ja asyylihalidissa (kutsutaan myös happohalidiksi) halogeenin sitoutunut hiili on kaksoissidoksella kiinnittynyt happeen.
Organohalogeeniyhdisteisiin kuuluvat dioksiinien (polyklooratut dibentso-p-dioksiinit ja ‑furaanit) ja PCB-yhdisteiden (polyklooratut bifenyylit) lisäksi myös klooratut pestisidit ja bromatut palonestoaineet.


title: Organohalogeenit

text: Ihmisravinnoksi käytettävän kalan ja kalatuotteiden organoklooriyhdisteiden pitoisuuksia koskeva EU:n asettama nykyinen raja-arvo on 8 pg grammassa ja se käsittää dioksiinit ja niiden kaltaiset PCB-yhdisteet. Suomella ja Ruotsilla oli poikkeuslupa vuoden 2011 loppuun asti talousalueellaan pitää kaupan kalaa, joka ylittää tämän raja-arvon.


title: Qom (provinssi)

text: Qom on yksi Iranin 31 provinssista. Se sijaitsee maan pohjoisosassa Teheranin eteläpuolella. Provinssin pääkaupunki on Qom. Vuonna 2014 provinssissa eli 1,214 miljoonaa asukasta.


title: Sandvik

text: Sandvik AB on ruotsalainen vuonna 1862 perustettu maailmanlaajuisesti toimiva metalli- ja kaivosalan teollisuuskonserni.


title: Sandvik

text: Sandvikin suurimmat yksittäiset omistajat olivat tammikuun 2018 lopussa Industrivärden 11,9 prosentin ja Alecta-eläkevakuutus 6,1 prosentin osuuksilla. Sandvikilla oli tuolloin yhteensä noin 101 000 osakkeenomistajaa, joista yli puolet ruotsalaisia.


title: Sandvik

text: Sandvik jakaa toimintonsa kolmeen liiketoiminta-alueeseen: "Sandvik Machining Solutions", "Sandvik Mining and Rock Technology" ja "Sandvik Materials Technology". Liiketoiminta-alueet ovat vastuussa omien tuotteidensa ja palveluidensa tuotannosta, myynnistä sekä tutkimus- ja tuotekehityksestä.


title: Sandvik

text: Sandvik-konsernin aiempi Sandvik Mining and Construction -liiketoiminta-alue tuotti materiaalinkäsittely- ja louhintalaitteita, kovametallityökaluja ja niihin liittyviä palveluita. Liiketoiminta-alue työllisti 12 200 ihmistä vuonna 2006 ja sen liikevaihto oli 25 miljardia Ruotsin kruunua.


title: Sandvik

text: Suomessa yhtiö on nimellä Sandvik Mining and Construction Oy (entinen Tamrock). Se omistaa kokonaan Sandvik Mining and Construction Finland Oy:n, joka vastaa louhinta-, lastaus-, purkaus- ja kaivonporauslaitteiden, tienhoitotuotteiden, porakaluston ja kuljettimien huollosta ja myynnistä Suomessa. Yrityksen liikevaihto vuonna 2012 oli 996 miljoonaa euroa, ja se työllisti 1 864 ihmistä. Sandvikilla on Turun Runosmäessä tehdas, jossa työskentelee 470 työntekijää. Sen tuotanto aiottiin lopettaa vuoden 2016 loppuun mennessä, mutta päätös peruttiin. Sandvikilla on Suomessa tehtaat myös Lahdessa ja Tampereen Myllypurossa.


title: Tatra T92

text: Tatra T92 oli tšekkoslovakialaisen Tatran vuosina 1937–1941 valmistama kolmiakselinen kevyt kuorma-auto, jonka kantavuus oli 2 000 kg. Se seurasi T82-mallia, johon sen rakenne pitkälti perustui. Edeltäjiensä tapaan autosta suunniteltiin myös henkilökuljetukseen tarkoitettu komentoautomuunnelma, joka ei kuitenkaan edennyt valmistukseen asti.


title: Tatra T92

text: Voimanlähteenä autossa oli täysin uusi 3 981-kuutioinen ilmajäähdytteinen V8-moottori, jossa oli sylinterinkansien yläpuoliset nokka-akselit. Sylinteririvien välinen kulma oli 90 astetta. Polttoaineensyötöstä vastasi Zenith IB 36 -kaasutin. Sytytysjärjestelmä oli Boschin valmistama.


title: Tatra T92

text: Voima välittyi moottorilta yksilevyisen kuivan kytkimen kautta nelivaihteiseen vaihteistoon, johon kuului myös kaksiportainen alennusvaihde. Auton kantavana rakenteena oli Tatralle tyypilliseen tapaan keskusputkirunko. Vaihteiston takapää oli kiinnitetty runkoputkeen, jonka sisällä kulki voimansiirtoakseli takana olleelle vetävälle telille. Taka-akseleilla oli heilurityyppinen erillisjousitus. Kummallakin puolella oli pitkittäin asennetut puolielliptiset lehtijouset, jotka oli kytketty etupäistään etummaisiin ja takapäistään taimmaisiin puoliakseleihin. Jouset oli kytketty keskeltä runkoon ja toimivat samalla telin keinuvipuina. Edessä oli heiluriakseli ja vinottain asennetut neljänneselliptiset lehtijouset.


title: Tatra T92

text: Joka pyörällä oli hydraulitoimiset Lockheed-rumpujarrut. ja Seisontajarru vaikutti mekaanisen välityksen kautta takapyöriin.


title: Tatra T92

text: Auton ollessa kuormattuna sen mäennousukyky oli 55 %. Maastokelpoisuutta paransi myös auton korkea maavara sekä edessä ollut vinssi, jonka vetokyky oli 3 000 kg. Suurin kahluusyvyys oli 390 mm ja pienin kääntösäde 7,5 m. Huippunopeus maantiellä oli 70 km/h. Polttoainetankin tilavuus oli 130 litraa.


title: Tatra T92

text: Vuonna 1938 Tšekkoslovakian asevoimat tilasi 480 tavallista kuorma-autoa, 18 tykistön käyttöön tarkoitettua kuorma-autoa sekä viisi Break-mallista henkilökuljetukseen tarkoitettua komentoautoa. Komentoautot oli määrä toimittaa kesäkuun loppuun mennessä, mutta niiden valmistusta ei lopulta edes aloitettu. 22. syyskuuta ensimmäinen kuorma-auto luovutettiin Tšekkoslovakian asevoimille testausta varten. Koko tilaus kuitenkin peruttiin Münchenin sopimuksen jälkeen, jolloin Sudeettialueet, mukaan lukien Tatran tehdas Kopřivnicessa, siirtyivät Saksan hallintaan. OKH otti tilauksen nimiinsä ja Wehrmachtille sekä Luftwaffelle toimitettiin yhteensä viitisen sataa T92:a, jotka palvelivat nimellä "6-Rad-Gelände-Lkw.2ton Tatra T92". T92:a pidettiin eräänä parhaista Tatra-malleista.


title: Tatra T92

text: Vuonna 1937 Romanian asevoimat oli tilannut 27 T92:n alustalle rakennettua ambulanssia. Loput autot toimitettiin 1940-luvun alussa.


title: Boyer Ahmadī ja Kohkīlūyeh

text: Boyer Ahmadī ja Kohkīlūyeh () on yksi Iranin 31 provinssista. Se sijaitsee maan lounaisosassa. Provinssin pääkaupunki on Yāsūj. Vuonna 2011 provinssissa eli 658 629 asukasta.


title: Boyer Ahmadī ja Kohkīlūyeh

text: Provinssin pinta-ala on 15 504 neliökilometriä. Se kuuluu henkeä kohti lasketun BKT-osuuden (13 284 EUR/as. vuonna 2012) perusteella Iranin talouden tuottavimpiin alueisiin.


title: Boyer Ahmadī ja Kohkīlūyeh

text: Provinssissa oli alkuvuonna 2013 yhteensä kahdeksan aliprovinssitason hallintoaluetta (šahrestan), jotka jakautuivat 19 piirikuntaan (bakhsh). Näissä oli 17 kaupunkia ja 45 alimman aluehallinnollisen tason maaseutupiiriä (dehestan, kyläyhteisö ympäristöineen). Aliprovinssitason jako oli seuraava:


title: Būšehr (provinssi)

text:
Bušehr () on yksi Iranin 31 provinssista. Se sijaitsee maan lounaisosassa, Persianlahden itärannalla. Sen naapurialueita ovat Khūzestān luoteessa, Boyer Ahmadī ja Kohkīlūyeh pohjoisessa, Fars idässä ja Hormozgān kaakossa. Provinssin pääkaupunki on Būšehr (195 222 as., 2011), Persianlahteen työntyvällä niemellä sijaitseva satama- ja ydinvoimalakaupunki.
Rannikonsuuntaisen provinssin sisäosa koostuu osasta pitkää Zagrosvuoristoa. Myös vesitienä käytetty Shāpūr-joki virtaa alueen läpi Persianlahteen. Sademäärä on melko pieni ja sateet ovat epäsäännöllisiä. Silti maatalous on tärkeä elinkeino; viljelykasveihin kuuluvat vehnä, kaura, taatelipalmu, mango ja sitrushedelmät. Bušehrin provinssi on merkittävää kaasu- ja öljyteollisuusaluetta.


title: Būšehr (provinssi)

text: Provinssin pinta-ala on 22 742 neliökilometriä, mikä on 1,4 prosenttia Iranin pinta-alasta. Väestö (2011) koostui 247 026 ruokakunnasta, joihin kuului yhteensä 1 032 949 asukasta, mikä edustaa 1,37 prosenttia Iranin väestöstä. Heistä kaupunkilaisiksi kirjattiin 704 393 ja maaseutuväestöksi 325 993 henkeä. Vailla pysyvää asuinpaikkaa oli 2 563 asukasta.


title: Būšehr (provinssi)

text: Alueen henkeä kohti laskettu BKT-osuus (12 560 EUR/as. vuonna 2012) on Iranin korkeimpia, huomattavasti maan keskiarvotason (5 054 EUR/vuosi) yläpuolella.


title: Būšehr (provinssi)

text: Provinssissa oli alkuvuonna 2013 yhteensä kymmenen (10) aliprovinssitason hallintoaluetta (šahrestan), jotka jakautuivat 24 piirikuntaan (bakhsh). Näissä oli 36 kaupunkia ja 46 alimman aluehallinnollisen tason maaseutupiiriä (dehestan, kyläyhteisö ympäristöineen). Aliprovinssitason jako oli seuraava:


title: Lars Pettersson

text: Lars Pettersson tarkoittaa seuraavia henkilöitä:


title: Käsipallon maailmanmestaruuskilpailut 1938

text: Vuoden 1938 käsipallon maailmanmestaruuskilpailut järjestettiin Saksassa 5.–6. helmikuuta. Kyseessä oli kaikkien aikojen ensimmäinen käsipallon MM-turnaus. Kisoihin osallistuneet neljä joukkuetta pelasivat yksinkertaisen sarjan toisiaan vastaan. Mestaruuden vei isäntämaa Saksa, joka voitti kaikki ottelunsa.


text: Turnauksessa pelattiin yhteensä kuusi ottelua, joissa tehtiin 53 maalia (8,8 maalia/peli). Maalikuninkuuden jakoivat Saksan Hans Theilig ja Ruotsin Yngve Lamberg, jotka kumpikin tekivät kuusi maalia.


text: Näissä MM-kilpailuissa pelattiin kaikkien aikojen ensimmäiset käsipallopelit sisätiloissa. Yksittäisen ottelun peliaika oli 2×15 minuuttia. Kaikki ottelut pelattiin Deutschlandhallessa, Berliinissä.


title: Navi Mumbai

text: Navi Mumbai () on kaupunki Maharashtran osavaltiossa Intiassa ja osa Mumbain metropolialuetta. Kaupungissa asui 1 119 477 ihmistä vuonna 2011 väestönlaskennan mukaan. Navi Mumbai sijaitsee Mumbaista itään ja Thanesta etelään.


title: Akola

text: Akola () on kaupunki Vidarbhan alueella Maharashtran osavaltiossa Intiassa. Kaupungissa asui 400 520 ihmistä vuonna 2001 väestönlaskennan mukaan. Kaupungin lähistöllä on lentoasema, jolta lennetään kotimaan lentoja.


title: Shiv Sena

text: Shiv Sena (, "Śiv Senā", Shiv'n armeija, viitaten Shiva-jumalaan) on intialainen äärioikeistolainen puolue, jonka perusti Bal Thackeray. Puolue tunnetaan voimakkaasta kansallismielisyydestään ja kiihkeästä hindulaisuudesta.


title: John Dye

text: John Dye (31. tammikuuta 1963 Amory, Mississippi – 10. tammikuuta 2011 San Francisco, Kalifornia) oli yhdysvaltalainen näyttelijä.


title: John Dye

text: Dye valmistui Tupelo High Schoolista vuonna 1981, minkä jälkeen hän alkoi opiskella lakia Mississippi State Universityssä. Hän siirtyi myöhemmin 1980-luvulla silloiseen Memphis State Universityyn, myöhemmin nimeltään University of Memphis, ja alkoi opiskella näyttelemistä. Hän suoritti tutkintonsa loppuun vuonna 1996.


title: John Dye

text: Dye teki ensimmäisen elokuvaroolinsa vuonna 1984 ilmestyneessä nuorisoelokuvassa "Maikat matalaksi" ("Making the Grade"), joka kuvattiin hänen opiskelukaupungissaan Memphisissä, ja elokuvauransa ensimmäisen pääosaroolin vuonna 1987 ilmestyneessä nuorisoelokuvassa "Kansikuvakundi" ("Campus Man"). Hän näytteli 1980-luvun lopussa ja 1990-luvun alussa myös muun muassa elokuvissa "Voittamaton isku" ("Best of the Best", 1989) ja "Perfect Weapon" (1991). Hänet tunnetaan kuitenkin parhaiten roolistaan CBS:n draamasarjassa "Enkelin kosketus" ("Touched by an Angel"), jossa hän esitti Andrew-nimistä kuolemanenkeliä. Hän esiintyi sarjassa vuodesta 1995 alkaen, vuodesta 1996 vakinaistettuna näyttelijänä, sarjan loppuun, vuoteen 2003.


title: John Dye

text: "Enkelin kosketuksen" lisäksi Dye näytteli televisiossa muun muassa sotasarjassa "Tour of Duty", jossa hän esitti pasifistista lääkintämiestä Francis Hockenburya vuosina 1989–1990, draamasarjassa "Jack's Place", jossa hän esitti yhtä päähenkilöistä, baarimikko Gregiä vuosina 1992–1993, ja kesäsarjassa "Hotel Malibu", joka esitettiin vuonna 1994.


title: John Dye

text: Dye kuoli tammikuussa 2011, 47-vuotiaana. Perheenjäsentensä mukaan hänen kuolemansa aiheuttivat sydämeen liittyvät ongelmat.


title: Ilmatorjunnan lamauttaminen

text: Ilmatorjunnan lamauttaminen kattaa joukon erinäisiä sotilastehtäviä. Seuraavassa lyhyt arviointi pääpiirteisesti tärkeysjärjestyksessä. Ennen maavoimien tekemää invasiivista hyökkäystä tulisi kyetä vihollisen ilmatilan puolustus lamauttamaan. Se tapahtuu sekä ilmapommituksin että ohjusiskuin. Nykyään elektroninen sodankäynti on muodostunut yhä merkittävämmäksi.


title: Ilmatorjunnan lamauttaminen

text: Ensimmäinen toimintatehtävä saattaisi olla vihollisen tutkien lamauttaminen. Toisessa maailmansodassa käytettiin aluksi tinapaperiliuskojen mattopommituksia. Esim. de Havilland D.H.98 Mosquito -tyyppisiä keveitä pommituskoneita käytettiin "sokaisemaan" vihollisen tutka-asemia, mm. ennen Normandian maihinnousua kesäkuussa 1944.


title: Ilmatorjunnan lamauttaminen

text: Toisekseen olisi aktiivin ilmatorjunnan lamautus seuraava tehtävä, se tapahtuu rinnakkain yhdessä hävittäjäpuolustuksen tyrehdyttämisen kanssa. Tuoreimpia esimerkkejä näistä ovat sekä Persianlahden sota että Kosovon sota, NATO-operaatioista. Tällöin pyritään tuhoamaan vastustajan ilmatorjunnalliset ohjusyksiköt, (jotka ulottuvat yläkorkeuksiin) sekä kiinteät laitteet ja asemat. Liikuteltavia laitteita on vaikeampaa tuhota, mutta tiedustelusatelliitit kykenevät osoittamaan liikkuvat maalitkin nykyisellään varsin tarkasti.


title: Ilmatorjunnan lamauttaminen

text: Varsinkin alkuvaiheissa pyritään hyökkäyksellisessä sotilasstrategiassa suosimaan ns. häivekoneita, eli stealth-ominaisuudet omaavia sotilaslentokoneita. Lisääntyvässä määrin miehittämättömät ns. UAV-koneet saavat valtaa, mikä on eräs tärkeimpiä nykykehityksen suuntaviivoja.


title: Raitametsäpöllö

text: Raitametsäpöllö ("Ciccaba huhula" eli "Strix huhula") on pöllöihin kuuluva lintu. Sitä tavataan Etelä-Amerikassa Argentiinassa, Boliviassa, Brasiliassa, Kolumbiassa, Ecuadorissa, Ranskan Guayanassa, Guyanassa, Paraguayssa, Perussa, Surinamessa ja Venezuelassa.


title: Raitametsäpöllö

text: Sen luonnollista elinaluetta ovat subtrooppiset kosteat alavat ja vuoristometsät ja suot.


title: Raitametsäpöllö

text: Se jakautuu kahteen alalajiin:


title: Havaijinkiharapyrstö

text: Havaijinkiharapyrstö ("Moho nobilis") oli Havaijin kotoperäinen varpuslintu. Se eli metsässä Havaijin pääsaarella, josta viimeinen yksilö kerättiin kokoelmiin vuonna 1898. Viimeinen havainto lajista on vuodelta 1934 Mauna Loan rinteiltä. Sen jälkeen sitä ei ole havaittu laajoista etsinnöistä huolimatta. Lajin häviämisen syitä olivat todennäköisesti elinympäristöjen tuhoutuminen, metsästys sekä tauteja levittävien sääskien saapuminen saarelle ihmisen mukana. Blasius Merrem kuvaili lajin holotyypin vuonna 1786.


title: Viirukiharapyrstö

text: Viirukiharapyrstö ("Chaetoptila angustipluma") eli aiemmalta nimeltään havaijinviirumesikko oli Havaijin kotoperäinen varpuslintu. Se eli viimeiseksi Havaijin pääsaaren vuoristometsässä. Arkeologisten fossiililöytöjen mukaan se on elänyt myös Oahulla ja Mauilla. Lajista tunnetaan vain neljä vuosien 1840–1859 välillä kerättyä näytettä. Titian Ramsay Peale kuvaili lajin holotyypin vuonna 1848.


title: Honey Baby

text: Honey Baby on vuonna 2005 ensi-iltansa saanut Mika Kaurismäen ohjaama draamaelokuva. Elokuva on eri puolilla Itä-Eurooppaa kuvattu romanttinen road movie. Pääosia, yhdessä karkumatkalle joutuneita yhdysvaltalaista muusikkoa ja venäläiskaunotarta esittävät Henry Thomas ja Irina Björklund.


title: Honey Baby

text: Kriitikko Arto Pajukallion mukaan elokuvan pelastaa sen kliseistä ja virheistä huolimatta moraalinen romanttisuus. Filmi edustaa sukupolvinostalgiaa vaikka muistuttaakin 1980-lukulaisia nuorten miesten etsikkoaikaa kuvaavia elokuvia. Kuvaaja Timo Salmisen työ on saanut kiitosta.


title: Uudenseelanninmesikko

text: Uudenseelanninmesikko ("Notiomystis cincta") on Uuden-Seelannin kotoperäinen varpuslintu. Se on sukunsa ainoa laji, ja uusimpien DNA:han perustuvien tutkimusten mukaan se muodostaa oman heimonsa, aiemmin se luettiin mesikkoihin. Laji eli yleisenä Pohjoissaaren ja lähisaariston metsissä eurooppalaisten saapumisen jälkeen, mutta hävisi vähitellen muualta kuin Little Barrier Islandilta, jossa edelleen sinnittelee 500–2 000 yksilön kanta. 1980- ja 1990-luvuilla saarelta siirrettiin noin 40 yksilöä kolmelle muulle saarelle, joissa laji on pystynyt lisääntymään, mutta vain vähäisessä määrin. Tarhaoloissa pidetään pientä populaatiota, mutta senkin tulevaisuus näyttää huonolta. Lajin häviämisen syinä ovat todennäköisesti mustarotan ja tauteja levittävien sääskien saapuminen saarelle ihmisen mukana. Bernard du Bus de Gisignies kuvaili lajin holotyypin Pohjoissaarelta vuonna 1839.


title: Uudenseelanninmesikko

text: Lajin elintavat ovat erikoiset. Tiettävästi se on ainoa lintulaji, joka parittelee naamat vastakkain eli niin sanotussa "lähetyssaarnaaja-asennossa". Se rakentaa pesänsä puunkoloon, jonne naaras munii kolmesta viiteen munaa. Se syö mettä, hedelmiä ja niveljalkaisia.


title: Vartaloskanneri

text: Vartaloskanneri eli henkilöskanneri on röntgentakaisinsirontaan tai mikroaaltotutkaan perustuva kuvantamislaite, jota käytetään aseiden ja räjähteiden etsintään henkilön vaatteiden alta. Laite näyttää kuvattavan henkilön alastomana laitetta käyttävälle henkilölle. Laitetta käytetään useimmiten lentoasemilla, mutta joskus myös juna-asemilla ja oikeuden istuntoihin saavuttaessa. Helsinki-Vantaan lentoasemalla on ollut aiemmin käytössä yksi vartaloskanneri, mutta sen käytöstä on sittemmin luovuttu yksityisyyden loukkaavuuden vuoksi.


title: Vartaloskanneri

text: Ensimmäisen sukupolven vartaloskannereiden käyttöä turvatarkastuksissa kritisoitiin yksityisyyden loukkaamisesta alastomana näyttämisen takia. Skannerien uudemmat sukupolvet hyödyntävät konenäköalgoritmeihin perustuvaa anomaliadetektointia eikä tutka- tai röntgensirontakuvia ole tarvetta näyttää viranomaisille. Etuna vartaloskannerissa on se, ettei tutkittavaan henkilöön tarvitse koskea. Vartaloskannaus on myös nopeampaa kuin tutkivan henkilön läpikäyminen käsin. Suhtautuminen vartaloskannauksesta kieltäytyvään henkilöön vaihtelee. Joillakin lentoasemilla läpivalaisusta kieltäytyvä henkilö laitetaan perinteiseen käsillä tehtävään tutkimukseen, joillakin häntä kielletään menemästä lennolle.


title: Vartaloskanneri

text: Röntgensirontaan perustuvien skannerien terveysvaikutuksista on kannettu huolta, sillä röntgensäteily on ionisoivaa säteilyä. Mikroaallot eivät ole ionisoivaa säteilyä. Mikroaaltoja käyttävät skannerit voidaan jakaa passiivisiin ja aktiivisiin skannereihin. Aktiiviset skannerit kohdentavat millimetrisäteilyä kehoon ja mittaavat siitä heijastunutta säteilyä. Passiiviset skannerit perustuvat ihon luonnollisesti lähettämään mustan kappaleen säteilyyn.


title: Pseudoliitti

text: Pseudoliitti on satelliittipaikannuksen signaalia imitoiva laite, "pseudo-satelliitti", jollaisten avulla pyritään paikantamaan sisätiloissa etenkin GPS-päätelaitteilla, joissa on yleensä sisäänrakennettu kyky ottaa vastaa tällaisia L1-taajuudella lähettyjä signaaleja. Tämä mahdollistaa - tavallisen tai erikoisvastaanottimen - GPS-vastaanottimen käytön paikoissa, joihin GPS-signaali ei luotettavasti pääse etenemään. Käytännössä tällaista tukea on vain GPS-paikannukselle muiden satelliittipaikannusjärjestelmien (Beidou, Compass, Galileo) tai niiden käytön (GLONASS) ollessa aloitusvaiheessa.


title: Pseudoliitti

text: Pseudoliitteja käytetään myös ulkotiloissa, joissa joko halutaan lisätä paikannustarkkuutta ja -luotettavuutta (esim. lentoasemat, toistaikseksi vain kokeellisesti valituilla testikentillä) tai sellaisissa paikoissa, joihin satelliittipaikannuksen signaali ei ainakaan jatkuvasti pääse etenemään (syvät avoluohokset, vuonot jne.) Ilmailun Yhdysvalloissa käytössä olevan WAAS- ja EUssa kehiteltävän EGNOS-järjestelmän puitteissa pseudoliitteja on kaavailtu lentokoneiden tarkkuuslähestymisen avusteeksi korvaten ILS-järjestelmän. Tämä käyttö on kuitenkin vasta kehitysasteella.


title: Pseudoliitti

text: Teknologia ei ole ainoa tapa korvata satelliittipaikannus katveellisissa paikoissa, esim. GSM-paikannus, kiihtyvyysanturit ja gyroskoopit voivat toteuttaa ainakin lyhytaikaisesti kohteen paikan määrityksen.


title: Pseudoliitti

text: Mm. Mars-tutkimuksessa on pohdittu mars-ajokkien suunnistamisen avuksi pseudoliitteja, jolloin kyseessä ei ole GPS-satelliittien hyödyntämiseen liittyvästä toiminnasta vaan pseudoliitti-termin lainaamisesta muuhun käyttöön.


title: Andreas Herzog

text: Andreas ”Andy” Herzog (s. 10. syyskuuta 1968 Wien, Itävalta) on itävaltalainen entinen jalkapalloilija ja nykyinen jalkapallovalmentaja. Elokuusta 2018 lähtien hän on toiminut Israelin maajoukkueen päävalmentajana.


title: Andreas Herzog

text: Herzogia pidetään yhtenä Itävallan kaikkien aikojen parhaista pelaajista. Maansa vuoden pelaajaksi hänet valittiin kerran.


title: Andreas Herzog

text: Herzog oli pelipaikaltaan keskikenttäpelaaja. Hän pelasi yleensä hyökkäävässä roolissa.


title: Andreas Herzog

text: Herzog edusti ammattilaisurallaan vuosina 1986–2004 Itävallan Bundesliigassa Rapid Wieniä ja First Viennaa, Saksan Bundesliigassa Werder Bremeniä ja Bayern Müncheniä sekä MLS:ssä yhdysvaltalaista Los Angeles Galaxya. Hän saavutti urallaan muun muassa kaksi Itävallan-mestaruutta ja Saksan-mestaruuden sekä UEFA Cupin voiton.


title: Andreas Herzog

text: Itävallan maajoukkueessa Herzog pelasi vuosina 1988–2003 103 ottelua ja teki niissä 26 maalia. Hän on Itävallan eniten otteluita pelannut pelaaja. Herzog toimi myös Itävallan kapteenina. Hän edusti Itävaltaa MM-kilpailuissa vuosina 1990 ja 1998.


title: Andreas Herzog

text: Herzog toimi Itävallan väliaikaisvalmentajana vuonna 2005 ja apulaisvalmentajana vuosina 2006–2009. Nykyiseen tehtäväänsä hänet nimitettiin vuonna 2009.


title: Andreas Herzog

text: Elokuun alussa 2018 Herzogista tuli Israelin jalkapallomaajoukkueen päävalmentaja.


title: Isotöyhtöharakka

text:
Isotöyhtöharakka ("Cyanocorax colliei") on endeemisenä Meksikossa elävä variksiin kuuluva varpuslintu. Laji on nimetty skotlantilaisen luonnontieteilijän Alexander Collien mukaan.
__notoc__
Kooltaan isotöyhtöharakka voi olla 58,5–76,5 cm ja kokonaispituudesta pyrstön osuus on yli puolet. Selästään ja siivistään laji on väriltään sininen. Otsa, päälaen töyhtö ja posket ovat mustat ja silmien alla on vaaleansininen alue. Nuorilla linnuilla töyhtö on valkokärkinen ja silmäaluslaikku on pienikokoisempi ja tummempi. Isotöyhtöharakan kurkku ja rinta ovat väritykseltään mustat ja vatsa on valkoinen. Isotöyhtöharakka muistuttaa ulkonäöltään pikkutöyhtöharakkaa ("Calocitta formosa"), mutta on kookkaampi ja pikkutöyhtöharakan kurkku on valkoinen.


title: Isotöyhtöharakka

text: Isotöyhtöharakkaa tavataan Meksikosta. Linnun elinympäristöä ovat kuivat ja puolikuivat metsät sekä puoliavoimet seudut, joilla kasvaa yksittäisiä puita tai pienialaisia metsiä. Isotöyhtöharakan elinympäristöt sijaitsevat yleensä alle 1 200 metrin korkeudella merenpinnasta.


title: Isotöyhtöharakka

text: Isotöyhtöharakat liikkuvat yleensä pareittain tai pienissä ryhmissä. Laji on kaikkiruokainen ja syö marjoja, hedelmiä, hyönteisiä ja muita selkärangattomia sekä pieniä jyrsijöitä. Laji pitää ravinnostaan kiinni yhdellä jalalla ja rikkoo nokallaan esimerkiksi siementen ja hedelmien kuoret.


title: Isotöyhtöharakka

text: Isotöyhtöharakan pesimäkausi kestää marraskuulta heinäkuulle. Pesä on suurikokoinen ja rakennetaan risuista, sammalista ja jäkälistä korkeaan puuhun. Naaras munii kolmesta seitsemään valkoista ruskea- tai harmaapilkullista munaa. Isotöyhtöharakka voi myös risteytyä pikkutöyhtöharakan kanssa. Toisinaan sitä pidetäänkin pikkutöyhtöharakan alalajina.


title: FS Courbet (1911)

text: Courbet oli Ranskan ja toisessa maailmansodassa Vapaan Ranskan laivaston Courbet-luokan taistelulaiva. Alus oli ensimmäinen Ranskan valmistama dreadnought-tyyppinen taistelulaiva.


title: FS Courbet (1911)

text: Alus tilattiin Brestin laivastontelakalta. Sen köli laskettiin 1. syyskuuta 1910 ja alus laskettiin vesille 3. maaliskuuta 1911. Alus otettiin palvelukseen 19. marraskuuta 1913.


title: FS Courbet (1911)

text: "Courbet" liitettiin marraskuussa 1913 Toulonissa Ranskan Välimeren laivaston 1. laivueen 1. viirikköön, jossa palvelivat saman aikaisesti sen sisaralus "FS Jean Bart" ja vanhat taistelulaivat "Voltaire" sekä "Diderot".


title: FS Courbet (1911)

text: Alus palveli Ensimmäisen maailmansodan laivueensa mukana Välimerellä ollen 12. huhtikuuta 1915 saakka 1. laivueen komentajan vara-amiraali Bouet de Lapeyèren lippulaiva. Alus oli 16. elokuuta 1914 Albanian rannikolla "Jean Bartin", "Parisin" ja yhdentoista vanhan taistelulaivan kanssa. Osaston suojana oli risteilijöitä sekä lukuisa joukko hävittäjiä. Osasto kohtasi Itävalta-Unkarin laivaston panssarikansiristeilijä "SMS Zentan" ja sen seurana olleen hävittäjä "SMS Uhlan". "Courbet" avasi tulen saaden osuman panssarikansiristeilijään, minkä jälkeen jokainen taistelulaiva ampui vuorollaan. Risteilijä upposi, mutta hävittäjä pääsi pakenemaan. Osaston päätehtävänä oli tukea Montenegron maavoimien taistelua sen puolustautuessa hyökännyttä Itävalta-Unkarin armeijaa vastaan.


title: FS Courbet (1911)

text: Loppusodan se oli valvomassa Otrantonsalmen sulkua, joka Itävalta-Unkarin laivaston pääsyn Adrianmereltä.


title: FS Courbet (1911)

text: Sotien välillä alusta modernisoitiin useaan otteeseen, mutta siitä huolimatta sitä ei laskettu ensimmäisen luokan alukseksi toisen maailmansodan alkaessa. Alus olikin pääosan sotienvälisestä ajasta tykistökoululaivana.


title: FS Courbet (1911)

text: Saksan hyökättyä Ranskaan aluksen varustaminen aloitettiin kiireesti. Se tuki liittoutuneiden joukkojen Cherbourgin puolustusta kesäkuussa ennen vetäytymistään Britteinsaarille. Operaatio Catapultissa brittijoukkojen miehittävät sen 3. heinäkuuta, ja se liittyi Vapaan Ranskan laivastoon viikkoa myöhemmin.


title: FS Courbet (1911)

text: Alus palveli varasto- ja ilmatorjunta-aluksena Portsmouthissa, kunnes se riisuttiin aseista 31. maaliskuuta 1941. Alukselta poistettiin kattilat ja moottorit 1944, kun sen käyttöä aallonmurtajana Normandiassa suunniteltiin. Alus romutettiin sodan jälkeen.


title: Vladimir Jugović

text: Vladimir Jugović (, s. 30. elokuuta 1969 Milutovac, Jugoslavia) on serbialainen entinen jalkapalloilija.


title: Vladimir Jugović

text: Jugović oli pelipaikaltaan keskikenttäpelaaja. Hän pelasi yleensä hyökkäävässä roolissa.


title: Vladimir Jugović

text: Jugović pelasi ammattilaisena vuosina 1989–2005. Hän edusti Jugoslaviassa Belgradin Punaista tähteä ja Radia, Italiassa Sampdoriaa, Juventusta, Laziota ja Interiä, Espanjassa Atlético Madridia, Ranskassa Monacoa, Itävallassa Admira Wackeria sekä Saksassa Ahlenia.


title: Vladimir Jugović

text: Jugović voitti Euroopan cupin/Mestarien liigan Belgradin Punaisen tähden riveissä vuonna 1991 ja Juventuksen riveissä vuonna 1996. Hän teki ratkaisumaalin vuoden 1996 loppuottelun rangaistuspotkukilpailussa.


title: Vladimir Jugović

text: Jugović pelasi Jugoslavian sosialistisen liittotasavallan maajoukkueessa vuosina 1991–1992 neljä ottelua tehden yhden maalin ja Jugoslavian liittotasavallan maajoukkueessa vuosina 1994–2002 37 ottelua tehden kaksi maalia. Hän edusti Jugoslavian liittotasavaltaa 1998 MM-kilpailuissa ja 2000 EM-kilpailuissa.


title: Rimouski

text: Rimouski on runsaan 42 000 asukkaan kaupunki Québecin provinssin itäosissa Kanadassa. Kaupunki on rakennettu kolmikerroksisen amfiteatterin muotoiseksi ja se sijaitsee Saint Lawrencen estuaarin etelärannalla, kolmesataa kilometriä Québecin kaupungista koilliseen. Sen tärkeimpiä työllistäjiä ovat yhteiskunnan eri peruspalvelut, kuten koulutus sekä sosiaali- ja terveydenhuolto. Kaupungissa on yliopisto ja merkittävä merentutkimuksen keskittymä.


title: Rimouski

text: Rimouskin alueesta muodostettiin Uuden-Ranskan läänitys vuonna 1688, mutta ensimmäiset pysyvät asukkaansa se sai vasta vuonna 1696. 1700-luvulla ainoita elinkeinoja olivat maanviljely ja kausiluontoinen kalastus, kunnes québeciläiset kauppiaat rakennuttivat seudulle sahoja ja alkoivat kehittää metsäteollisuutta. 1800-luvulla Rimouskiin perustettiin St-Germainin seurakunta (1829), rakennettiin oikeustalo (1857) ja sijoitettiin piispanistuin (1867).


title: Rimouski

text: Rautatien myötä kaupungista tuli tärkeä tukikohta Gaspén niemimaan ja Matapédian asuttamiseksi. Tärkeimpiä elinkeinoja olivat metsäteollisuus, kauppa, koulutus sekä alue- ja kirkkohallinto. Vuonna 1950 kaupungissa riehui raju tulipalo, jonka jälkeen sen väkiluku alkoi kasvaa nopeasti. Siitä tuli aluehallinnon keskus, johon sijoitettiin useita liitto- ja provinssihallinnon virastoja palvelemaan asutuskeskuksia Saint-Lawrencen alajuoksulla ja Gaspén niemimaalla.


title: Vapaan Ranskan laivasto

text: Vapaan Ranskan laivasto () oli toisessa maailmansodassa liittoutuneiden puolella taistelleen Vapaan Ranskan asevoimien merellinen osa. Laivaston komentajana oli amiraali Émile Muselier.


title: Vapaan Ranskan laivasto

text: Ranskan ja Saksan aselevon astuessa voimaan 18. kesäkuuta Charles de Gaulle perusti Vapaan Ranskan asevoimat ("Forces Françaises Libres", "FFL"), joka sisälsi muun muassa laivaston. Vara-amiraali Émile Muselier liittyi de Gaullen joukkoihin 30. kesäkuuta Gibraltarilla ollen ainoa ranskalainen lippu-upseeri, joka noudatti de Gaullen kutsua. Ranskan laivaston kalusto oli hyvin hajallaan. Osa oli Ranskan satamissa ja osa oli paennut liittoutuneiden valvomiin satamiin, joista tärkeimpiä olivat Aleksandria Egyptissä sekä Plymouth ja Portsmouth Britteinsaarilla. Vapaan Ranskan laivasto liitettiin 3. elokuuta 1943 uuteen Ranskan laivastoon, ja sen alukset jatkoivat sotaa liittoutuneiden rinnalla Ranskan laivastona. Ne jatkoivat kuitenkin edelleen Lorrainen ristillä varustetun lippunsa käyttämistä.


title: Vapaan Ranskan laivasto

text: Brittien pelko Ranskan laivaston joutumisesta akselivaltojen haltuun aiheutti hyökkäyksen Ranskan laivaston alusten siirtämiseksi liittoutuneille tai niiden tuhoaminen. Valtausmiehistöt nousivat 3. heinäkuuta Britteinsaarille olleille taistelulaivoille "Courbet" ja "Paris", sukellusvene "Surcoufille" ja neljälle muulle sukellusveneelle, hävittäjille "Le Triomphant" ja "Léopard", kahdeksalle torpedoveneelle sekä useille apualuksille.


title: Vapaan Ranskan laivasto

text: Miehitetyistä aluksista osa siirtyi välittömästi Vapaan Ranskan laivastoon. Jo kesän aikana sukellusveneet "Minerve" ja "Junon" sekä neljä torpedovenettä lähtivät Plymouthista. Vuoden lopulla lähtivät "Le Triomphant" ja "Léopard", joista ensin mainittu matkasi Uuteen Caledoniaan suojaamaan Ranskan etuja alueella.


title: Vapaan Ranskan laivasto

text: Laivasto kärsi ensimmäisen tappionsa, kun partioalus "Poulmic" osui Plymouthin edustalla miinaan 7. marraskuuta 1940.


title: Vapaan Ranskan laivasto

text: Britannian Kuninkaallinen laivasto luovutti laivastolle täydennyksenä useita aluksia kuten Hunt-luokan saattuehävittäjiä ja Flower-luokan korvetteja.


title: Vapaan Ranskan laivasto

text: Erotukseksi Vichyn Ranskan aluksista vara-amiraali Muselier loi keulalipun, jossa oli Ranskan värit sekä punainen Lothringenin risti. Samoin laivaston ilmavoimien () lentokoneiden tunnukseen liitettiin Lothringenin risti.


title: Vapaan Ranskan laivasto

text: Charles de Gaulle pyrki lisäämään vaikutusvaltaansa liittoutuneiden käymissä keskusteluissa miehittämällä Ranskan Länsi-Afrikan. Suunniteltu operaatio Menace kuitenkin epäonnistui ja operaatio päättyi Vichyn Ranskan voittoon. Alue siirtyi liittoutuneiden valvontaan vasta marraskuussa 1942.


title: Vapaan Ranskan laivasto

text: Taistelulaiva "Richelieu" liittyi Brittiläiseen Tyynenmeren laivastoon, jonka mukana se oli vastaanottamassa Japanin antautumista.


title: Koukkukolibrit

text: Koukkukolibrit ("Eutoxeres") on kolibrien heimoon kuuluva lintusuku. Sukuun kuuluu kaksi neotrooppisella alueella elävää lajia.


title: Ruskokoukkukolibri

text: Ruskokoukkukolibri ("Eutoxeres condamini") on eteläamerikkalainen kiitäjälintu. Sen esiintymisalue käsittää Andien itärinteet Kolumbiasta Ecuadoriin, Peruun ja Bolivian luoteisosiin. Lajista tunnetaan kaksi alalajia. Jules Bourcier kuvaili lajin holotyypin Ecuadorin Archidonasta vuonna 1851.


title: Viherkoukkukolibri

text: Viherkoukkukolibri ("Eutoxeres aquila") on amerikkalainen kiitäjälintu. Sen esiintymisalue ulottuu Costa Ricasta läntiseen Kolumbiaan ja Andien länsirinteitä läntiseen Ecuadoriin, sekä itärinteillä Kolumbiasta Pohjois-Peruun. Lajista tunnetaan kolme alalajia. Jules Bourcier kuvaili lajin holotyypin Bogotásta vuonna 1847.


title: Yhdyskuntaseuraamus

text: Yhdyskuntaseuraamus on rangaistusmuoto, jossa tuomittu henkilö suorittaa rangaistuksensa vapaudessa joutumatta vankilaan. Tällaiseen seuraamukseen sisältyy usein sekä tuomitun valvontaa että hänen sosiaalista tukemistaan ja siihen liittyy tavallisesti myös yksilöllisesti määrättyjä ehtoja. Yhdyskuntaseuraamuksella pyritään auttamaan tuomittua pysymään erossa rikollisesta elämäntavasta ja pitämään hänet yleisesti hyväksytyn toiminnan parissa. Suomessa yhdyskuntaseuraamuksia ovat tai niihin rinnastetaan


title: Yhdyskuntaseuraamus

text: Vuonna 2009 Kriminaalihuoltolaitos hoiti keskimäärin 4 345 yhdyskuntaseuraamuksen suorittamista päivää kohden. Yhdyskuntaseuraamuksen lähikäsite on laitosseuraamus.


title: Neuvostoliiton 163. divisioona

text: 163. divisioona oli Neuvostoliiton puna-armeijan jalkaväkidivisioona, joka osallistui talvisodassa joulukuussa 1939 Suomussalmen taisteluun.


title: Neuvostoliiton 163. divisioona

text: Divisioona perustettiin 14. elokuuta 1939 Moskovan sotilaspiirissä Tulassa ja Belevissä komentajanaan kenraalimajuri Andrei Zelentsov. Se siirrettiin 24. syyskuuta Latvian vastaiselle rajalle liitettynä 7. armeijan XLVII armeijakuntaan. Divisioona käskettiin erityisarmeijakuntaan, minkä vuoksi se lastattiin 25. lokakuuta alkaen juniin Bigosovin ja Drissan asemilta. Divisioona saapui 18. marraskuuta Vuokkiniemeen, jossa se kuului nyt 9. armeijaan liitettyyn XLVII armeijakuntaan.


title: Neuvostoliiton 163. divisioona

text: Divisioonaan oli sen omien 662. ja 759. jalkaväkirykmenttien lisäksi alistettu 81. vuoristojalkaväkirykmentti 54. vuoristodivisioonasta sekä 593. jalkaväkirykmentin II ja III pataljoonat 131. divisioonasta. Divisioonan 529. jalkaväkirykmentti oli vuorostaan alistettu 54. vuoristodivisioonalle. Divisioonaan kuuluivat jalkaväen tukena 365. tykistörykmentti ja 365. panssaripataljoona.


title: Neuvostoliiton 163. divisioona

text: Divisioonan tuli ensi vaiheessa tuhota rajalla puolustuksessa olevat joukot tavoitteenaan Suomussalmen risteysalue. Toisessa vaiheessa divisioonan tuli edetä Hyrynsalmen ja Ylinäljängän suuntiin tavoitteenaan Puolanka. Puolangan valtauksen jälkeen 44. divisioonan tuli ottaa rintamavastuu ja edetä Puolangalta Pohjanlahden rannikolle ja Ruotsin rajalle.


title: Neuvostoliiton 163. divisioona

text: Jalkaväkirykmentti 81 ylitti 30. marraskuuta rajan Karttimossa edeten Juntusrantaan. Suomalaiset joutuivat 3. joulukuuta vetäytymään edelleen Palovaaraan. Neuvostojoukkojen saatua joukkonsa tielle tilanne kehittyi nopeasti edelleen. Suomalaiset pakotettiin vetäytymään seuraavana aamuna Palovaarasta, 5. joulukuuta Käpylästä ja Kuurtolasta.


title: Neuvostoliiton 163. divisioona

text: Rykmentin perässä edennyt Jalkaväkirykmentti 662 otti rintamavastuun aloittaen etenemisen Palovaarasta pohjoiseen kohti Piispajärveä. JR 81 uhkasi saman aikaisesti Suomussalmen kirkonkylää ja Raatteen suunnalla taistelevien suomalaisten selustayhteyksiä.


title: Neuvostoliiton 163. divisioona

text: Raatteessa ylitti 30. marraskuuta rajan Jalkaväkirykmentti 759. Suomalaisten vetäydyttyä vesistölinjan taakse rykmentti saapui aamulla 8. joulukuuta palavaan Suomussalmen kirkonkylään yhdessä JR 81:n kanssa. Divisioona antoi joukoilleen tavoitteeksi suomalaisten tuhoamisen ja sen piti 11. joulukuuta mennessä saavuttaa Peranka-Niva-Leväkoski-Kyrö-Hyrynsalmi tasa. Lisäksi tuli vallata Puolanka.


title: Neuvostoliiton 163. divisioona

text: Suomalaiset häiritsivät divisioonan huoltoyhteyksiä ja piirittivät Suomussalmella olleen divisioonan reservin (II/JR 759, panssarintorjuntapatteri, ratsuväki eskadroona, 2 panssarivaunua). Divisioonankomentaja Zelentsov piti tilannetta toivottomana ja pyysi useasti lupaa jättää Suomussalmen. Ylijohto päätti kuitenkin pitää joukot Suomussalmella, jonne 44. divisioona oli jo matkalla. Vienan Kemistä kohti Suomussalmea marssiva 44. divisioona eteni paljon suunniteltua hitaammin ja hyökkäyksen valmistelua siirrettiin useaan otteeseen.


title: Neuvostoliiton 163. divisioona

text: Suomalaiset jatkoivat häirintäänsä ja Zelentsov sai lopulta 27. joulukuuta divisioonalle luvan vetäytyä. Zelentsov suunnitteli divisioonan vetäytymisen Kiantajärven jäätä pitkin Juntusrantaan päin. Lopullinen vetäytyminen divisioonalla alkoi kirkonkylästä 28. joulukuuta aamulla. Vetäytyminen onnistui, mutta Zelentsov unohti JR 662:n, joka jäi vartioimaan Juntusrannan ja Suomussalmen väliselle tielle. Suomalaiset tuhosivat rykmentin lähes täysin.


title: Neuvostoliiton 163. divisioona

text: Divisioona liitettiin 15. helmikuuta 1940 Repolan operaatioryhmään ja sen siirron piti alkaa Kotshomasta 1. huhtikuuta. Divisioona saapui 5.–11. huhtikuuta junakuljetuksin Staraja Russaan, Novgorodiin ja Shimskiin. Se sijoitettiin Leningradin oblastin alueelle, missä divisioona muutettiin 1. heinäkuuta moottoroiduksi divisioonaksi, ja se liitettiin 1. mekanisoituun armeijakuntaan.


title: Neuvostoliiton 163. divisioona

text: Syyskuussa 1941 divisioona perustettiin uudelleen 163. kivääridivisioonana. Vuosina 1941–1942 divisioona oli ryhmittyneenä puolustukseen Rezeknen, Olhavan, Porkhovin, Soltsin, Staraja Russan ja Demjanskin alueilla. Vuonna 1943 divisioona osallistui Belgorodin-Harkovan, Ukrainan länsiosien , Kiovan ja Zhitomir-Berdichevin operaatioihin. Syyskuussa divisioona sai kunnianimen Romnen ja marraskuussa Kiova. Vuonna 1944 divisioona osallistui Korsun-Sevchenkovskin, Umanin-Botoshanyn, Jassy-Kishinev ja Debrecenin operaatioihin. Viimeisenä sotavuonna divisioona osallistui Budapestin, Balatonin ja Wienin operaatioihin.


title: Neuvostoliiton 163. divisioona

text: Divisioonan komentajina olivat:


title: Neuvostoliiton 44. divisioona

text: 44. divisioona (44. Gornostrelkovaja divizija), varsinaisesti 44. vuoristojalkaväkidivisioona, toisinaan suomeksi myös 44. tarkka-ampujadivisioona tai 44. ukrainalainen valiodivisioona, oli alun perin Ukrainassa koottu neuvostoliittolainen jalkaväkidivisioona, joka oli voimassa yhtymänä 15. huhtikuuta 1919 alkaen ja 24. huhtikuuta 1941 saakka.


title: Neuvostoliiton 44. divisioona

text: 44. divisioona muistetaan talvisodasta, jossa se otti osaa Raatteentien taisteluihin. 44. divisioonan kotialueena oli Žytomyrin (hallinto)alue Ukrainassa lähellä Kiovaa.


title: Neuvostoliiton 44. divisioona

text: Divisioona uudelleen muodostettiin 19. syyskuuta 1941. Suuren isänmaallisen sodan alussa sen vahvuus oli ollut 9 159 henkeä. Saksalaiset tuhosivat divisioonan syyskuussa 1941.


title: Neuvostoliiton 44. divisioona

text:
44. divisioonan edeltäjä perustettiin Ukrainassa vuonna 1918. Syyskuun loppuun 1918 mennessä divisioonaan vahvuuteen kuului
muun muassa 6 700 jalkaväkimiestä, 450 ratsumiestä, 14 tykkiä, 10–20 Maxim-konekivääriä ja 20–30 pikakivääriä. Divisioonan ensimmäiset komentajat ensimmäisessä maailmansodassa ja Venäjän sisällissodassa olivat Nikolai Aleksandrovitš Štšors ja Ivan Dubovoi. Venäjän sisällissodassa vuosina 1918–1921 divisioona ansioitui.


title: Neuvostoliiton 44. divisioona

text:
44. divisioonan liikekannallepano alkoi läntisessä sotilaspiirissä 7. syyskuuta 1939. Divisioonaa täydennettiin reserviläisillä sodan ajan vahvuuteensa. Divisioonan sodan ajan vahvuudesta noin 40 % oli kaadereita, eli rauhan aikana palveluksessa olleita henkilökuntaan kuuluvia sekä varusmiespalvelustaan suorittavia ja 60 % reserviläisiä. Divisioonan esikunnan tilastojen mukaan
divisioonalla oli 1. tammikuuta 1940 käytössään 530 erilaista kuorma-autoa ja 103 traktoria. Suuresta moottoriajoneuvojen lukumäärästä huolimatta divisioonalla oli myös 4 531 hevosta.


title: Neuvostoliiton 44. divisioona

text: Divisioona osallistui Neuvostoliiton 17. syyskuuta 1939 aloittamaan Puolan itäosien valloitukseen. Tällä ns. Puolan retkellä divisioonassa ilmeni kurinpidollisia ongelmia. Matkalla Suomen rintamalle junista karkasi 69 miestä. Divisioonan esikunnan omien tiedottajien raporttien mukaan sotilaiden mielialat olivat huonot ja he puhuivat keskenään haluttomuudestaan sotia suomalaisia vastaan.


title: Neuvostoliiton 44. divisioona

text: Neuvostoliiton 9. armeijan käskyn mukaan Vienan Kemiin rautateitse kuljetetun prikaatinkomentaja Aleksei Vinogradovin komentaman 44. divisioonan oli hyökättävä Raatteentietä pitkin Suomussalmelle ja saatava yhteys siellä oleviin 163. divisioonan joukkoihin. Divisioonan etujoukkona eteni Jalkaväkirykmentti 305:n III pataljoona (III/JR 305), joka sai 9. armeijan esikunnalta 14. joulukuuta aamulla käskyn hyökätä Suomussalmelle kuuden 76 mm tykin tukemana. Suomen puolustusvoimat torjuivat kaikki pataljoonan hyökkäysyritykset Kuomasjärven-Kuivasjärven välisellä kannaksella 16. joulukuuta kuluessa. Alueelle saapui tämän jälkeen 312. Erillinen Panssaripataljoona ja 19. joulukuuta kuluessa Jalkaväkirykmentti 25:n I pataljoona (I/JR 25) sekä 56. panssaritorjuntapatteristo. Nämä joukot saivat 9. armeijan esikunnalta käskyn 19. joulukuuta kello 24 Suomen aikaa tuhota vastassa olleet suomalaisjoukot ja avata tie Suomussalmelle. Suomalaisjoukot torjuivat tämänkin hyökkäyksen, samoin kävi kaikille 44. divisioonan joukkojen myöhemmillekin hyökkäyksille. Alueelle saapui 24. joulukuuta mennessä myös loput jalkaväkirykmentti 25:n joukoista ja Jalkaväkirykmentti 146 (JR 146). Suomussalmen taisteluista Raatteentielle oli saapunut eversti Hjalmar Siilasvuon komentama 9. divisioona, jonka tehtävänä oli lyödä 44. divisioona. Siilasvuo sai 27. joulukuuta esikunnalta tiedon siitä, että vihollisdivisioona oli matkalla kohti Suomussalmea. Siilasvuo vahvensi joukkojaan heti seuraavana päivänä 28. joulukuuta. Vain muutama päivä aikaisemmin oli Siilasvuon divisioona ajanut 163. divisioonan pois Suomussalmelta. 163. divisioona oli vetäytynyt Kiantajärveä pitkin onnistuneesti kohti Juntusrantaa ja siitä edelleen itään.


title: Neuvostoliiton 44. divisioona

text: 44. divisioona oli tulossa joulukuun lopulla kohti Suomussalmea. Joukkojen liikkuminen oli tosin hidasta suuren lumimäärän ja kovan pakkasen takia. Divisioonalla oli käytössään myös suksia, mutta niiden käytöstä ei ollut joukoilla juurikaan kokemusta. Pyöräajoneuvot olivat suurissa vaikeuksissa sankan lumimäärän keskellä. Divisioona pääsi etenemään vain noin 10 km päivässä. Puolasta siirretyllä divisioonalla ei myöskään ollut talvivarusteita. Vielä joulukuussa 1939 pakkanen oli siedettävissä lukemissa noin -15 asteessa, mutta tammikuun puolella pakkanen oli jopa -40 asteessa. 1. tammikuuta 1940 divisioonan kokonaisvahvuus oli esikunnan tilastojen mukaan 13 962 miestä. Yhtenäisenä toimineen JR 25:n vahvuus oli tuolloin 3 296 sotilasta. Varsinaiset taistelut 44. divisioonalla alkoivat juuri 1. tammikuuta 1940 Siilasvuon 9. divisioonaa vastaan, tosin divisioonan komentaja Vinogradov ja poliittisen osaston päällikkö Pahomov lähtivät joukkojensa luo vasta 31. joulukuuta 1939 illalla. Siihen asti divisioonasta oli vastuussa eversti Volkov. Suomalaiset onnistuivat katkaisemaan Haukilan alueella toimineen pienemmän pataljoonan (II/JR 146) huoltotien 2. tammikuuta. Haukilan taisteluiden aikana komentaja Vinogradov saapui alueella olleeseen JR 146:n esikuntaan ja käski joukkojen komentajat kokoon. Puhuttelussa komentajat saivat tiedon 163. divisioonan vetäytymisestä Suomussalmelta ja oman divisioonan saamasta käskystä ryhmittyä siilipuolustukseen. Vastuun divisioonan eteläisestä sivustasta sai JR 146.


title: Neuvostoliiton 44. divisioona

text: Lopullisesti divisioonan puolustus alkoi murtua 4. tammikuuta 1940. Sotilaiden muonat ja hevosten rehut olivat loppuneet sekä ampumatarvikkeista oli suuri pula. Edeltävänä iltana oli Vinogradov pyytänyt radiolla apua ja 4. päivän iltana lentokone pudottikin Haukilan alueen joukoille kolme säkillistä korppuja. Sama määrä pudotettiin vielä 6. tammikuuta, jonka jälkeen muonitusapu loppui kokonaan. Pataljoonan komentaja kapteeni Pastuhov kertoi Vinogradoville, ettei hänen nälkäinen joukkonsa ollut enää taistelukuntoinen. Vinogradov käski ruokkia pataljoonan niillä ruoantähteillä mitä oli jäljellä ja palauttaa pataljoona asemiinsa. Käskyä ei noudatettu ja osa Haukilan alueen joukoista jäi lopullisesti saarroksiin. 9. armeijan komentaja Vasili Tsuikov ilmoitti 4. tammikuuta illalla ylipäällikkö Kliment Vorošiloville pitävänsä divisioonan tilannetta varsin vaikeana. Tsuikov pyysi lupaa vetää divisioona Kokkojärven itäpuolelle. Eversti Siilasvuo antoi 4. tammikuuta divisioonalleen käskyn lyödä Kokkojärven-Haukilan seudulla ollut vihollinen lopullisesti. 44. divisioona, jossa oli yli 13 000 miestä tuli pilkkoa pieniin ryhmiin ja tarvittaessa motittaa. Suomalaiset iskivät Raatteentiellä olleeseen viholliseen kiinni useiden pataljoonien voimalla.


title: Neuvostoliiton 44. divisioona

text: Divisioona aloitti 6. tammikuuta vetäytymisen Raatteentieltä. Vielä samana aamuna Haukilan alueen joukot yrittivät tehdä tuloksettomaksi jääneen hyökkäyksen, jonka tavoitteena oli saada yhteys Kokkojärven tienhaaran alueen joukkoihin. Lopullisesti radioyhteys katkesi motitettuihin joukkoihin 6. tammikuuta iltapäivällä. Esikunta antoi joukoille käskyn pitää asemansa viimeiseen mieheen, tosin Vinogradon sai luvan toimia oma-aloitteisesti sillä ehdolla, ettei jättäisi kalustoaan suomalaisille. Vinogradov käski joukkueenjohtajat koolle 6. tammikuuta alkuiltapäivästä. Vinogradov päätti, että lopullinen vetäytyminen kohti itää alkaisi samana iltana. Ylimääräinen materiaali ja tielle jäävät ajoneuvot, joita ei voitu ottaa mukaan oli hävitettävä polttamalla. Divisioonan aloitettua vetäytyminen illalla avasivat suomalaisjoukot ”myrskytulen” konepistooleilla ja kranaatinheittimillä. Divisioonan liike pysähtyi alkuunsa ja jakautui kolmeen osaan. Hajonneen divisioonan oli pakko yrittää siirtyä pohjoispuolelta kohti itää. Suomalaisjoukot olivat kuitenkin sielläkin vastassa ja tässä vaiheessa divisioonassa syntyi kaaos ja upseerit eivät saaneet enää rivejään järjestykseen. Suomalaiset ottivat Raatteentien lopullisesti haltuunsa 7. tammikuuta 1940. Varsinaiset taistelut olivat laantuneet saman päivän aamuna.


title: Neuvostoliiton 44. divisioona

text: Stavkan päätöstä pitää 44. divisioona Raatteentiellä sen jälkeen, kun 163. divisioona oli saanut luvan vetäytyä Suomussalmelta voidaan pitää virheenä. Suomalaiset saivat nopealla, vain viikon kestäneellä operaatiolla selkeän voiton 44. divisioonasta, joka menetti 7. tammikuuta mennessä taistelukykynsä muun muassa raskaiden kalustotappioiden takia. Divisioonan tappiot eivät olleet niin suuret kuin suomalaisessa sotahistoriankirjoituksessa usein esitetään, mutta ne olivat silti hyvin raskaat. Raatteessa taistelleen divisioonan taistelukyvyn palauttaminen kesti maaliskuun alkupuolelle saakka. 2. maaliskuuta saapui 44. divisioonalle täydennysrykmentti, jossa oli 1 198 miestä. Divisioonalle annettiin uusi käsky valmistautua seuraavaan yritykseen hyökätä Suomussalmelle 21.–23. maaliskuuta 1940, mutta talvisota päättyi kuitenkin jo 13. maaliskuuta. Tammikuun 11. päivänä 1940 9. armeijan sotaneuvosto päätti rangaista 44. divisioonan johtajia ja upseereita, jotka olivat pääsyyllisiä epäonnistuneeseen operaatioon. Prikaatinkomentaja Vinogradov, poliittisen osaston päällikkö Pahomov sekä esikuntapäällikkö eversti Volkov teloitettiin ampumalla oman divisioonansa edessä tammikuussa.